2007O0002 — MT — 11.05.2009 — 001.001

Dan id-dokument ġie magħmul bil-ħsieb li jintuża bħala għodda ta’ dokumentazzjoni u l-istituzzjonijiet ma jassumu l-ebda responsabbiltà għall-kontenut tiegħu

►B LINJA TA' GWIDA TAL-BANK ĊENTRALI EWROPEW tas-26 ta' April 2007 dwar is-Sistema Trans-European Automated Real-time Gross settlement Express Transfer (TARGET2) (BĊE/2007/2) (2007/600/KE) (ĠU L 237, 8.9.2007, p.1)

Emendat bi:









▼B

LINJA TA' GWIDA TAL-BANK ĊENTRALI EWROPEW

tas-26 ta' April 2007

dwar is-Sistema Trans-European Automated Real-time Gross settlement Express Transfer (TARGET2)

(BĊE/2007/2)

(2007/600/KE)







IL-KUNSILL GOVERNATTIV TAL-BANK ĊENTRALI EWROPEW, Wara li kkunsidra t-Trattat li jistabbilixxi l-Komunità Ewropea, b'mod partikolari l-ewwel u r-raba' inċiż ta' l-Artikolu 105(2), Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, b'mod partikolari l-Artikolu 3.1 u l-Artikoli 17, 18 u 22, Billi: (1) Is-sistema Trans-European Automated Real-time Gross settlement Express Transfer (TARGET) eżistenti għandha struttura diċentralizzata li tgħaqqad flimkien sistemi nazzjonali ta' settlement gross f'ħin reali (RTGS) u l-Mekkaniżmu ta' Ħlas tal-BĊE (EPM). Il-Linja ta' Gwida BĊE/2005/16 tat-30 ta' Diċembru 2005 dwar is-Sistema Trans-European Automated Real-time Gross settlement Express Transfer (TARGET) ( 1 ) hija l-istrument legali ewlieni li jirregola t-TARGET. (2) Mid-19 ta' Novembru 2007 'il quddiem, it-TARGET ser tinbidel bit-TARGET2, ikkaratterizzata bi pjattaforma teknika waħda msejħa Pjattaforma Mqassma Waħda (Single Shared Platform) (SSP). Għalkemm it-TARGET2 ser, bħat-TARGET, tkun legalment strutturata bħala multipliċità ta' sistemi ta' ħlas, il-Kunsill Governattiv iddeċieda li r-regoli tas-sistemi komponenti tat-TARGET2 ikunu armonizzati kemm jista' jkun possibbli, b'ċerti derogi fil-każ ta' restrizzjonijiet minħabba liġijiet nazzjonali. (3) Hemm tliet livelli separati ta' kontroll għal kemm il-fażi ta' l-istabbilment u dik operattiva tat-TARGET2. Il-Livell 1 (Kunsill Governattiv) għandu l-kompetenza finali fir-rigward tat-TARGET2 u jissalvagwarda l-funzjoni pubblika tagħha. Il-Livell 2 (BĊi ta' l-Eurosistema) għandu kompetenza sussidjarja għat-TARGET2, waqt li l-Livell 3 (BĊi li jipprovdu l-SSP) jibni u jopera l-SSP għall-benefiċċju ta' l-Eurosistema. (4) Waqt li jaġixxi f'isem l-Eurosistema, il-Bank Ċentrali Ewropew (BĊE) se jidħol f'Kuntratt Qafas, kif ukoll fi ftehim ta' Kunfidenzjalità (Confidentiality and Non-disclosure Agreement), mal-provveditur tas-servizz tan-netwerk indikat mill-Kunsill Governattiv, li jistipula l-elementi ewlenin dwar l-għoti tan-netwerk lill-parteċipanti, inkużi l-prezzijiet. (5) Kif kien il-każ bit-TARGET, it-twaqqif tat-TARGET2 huwa essenzjali għat-twettiq ta' ċerti ħidmiet bażiċi ta' l-Eurosistema, jiġifieri l-implimentazzjoni tal-politika monetarja tal-Komunità u l-promozzjoni ta' l-operat bla xkiel ta' sistemi ta' ħlas. (6) L-emigrazzjoni mis-sistemi RTGS nazzjonali għall-SSP issir fi stadji u għalhekk l-Linja ta' Gwida BĊE/2005/16 tkompli tapplika għal dawk is-sistemi sakemm il-banek ċentrali rilevanti jemigraw għall-SSP. Sabiex klejms ta' kumpens jiġu kkunsidrati jekk ikun hemm ħsara teknika qabel it-tmiem ta' l-emigrazzjoni tal-SSP, jinħtieġ li jsiru xi emendi żgħar lil-Linja ta' Gwida BĊE/2005/16, Billi: ADOTTA DIN IL-LINJA TA' GWIDA:







TAQSIMA 1

DISPOŻIZZJONIJIET ĠENERALI

Artikolu 1

Suġġett u skop

1. It-TARGET2 tipprovdi settlement gross f'ħin reali għal ħlasijiet fl-euro, b'settlement fi flus tal-bank ċentrali. Huwa stabbilit u jaħdem fuq il-bażi tal-SSP, li permezz tiegħu l-ordnijiet kollha ta' ħlas jintbagħtu u jiġu pproċessati u li permezz tiegħu l-ħlasijiet jiġi rċevuti bl-istess mod tekniku.

2. It-TARGET2 hija strutturata legalment bħala multipliċità ta' sistemi RTGS.

Artikolu 2

Definizzjonijiet

Għall-finijiet ta' din il-Linja ta' Gwida:

— “BĊi li jipprovdu l-SSP” tfisser id-Deutsche Bundesbank, il-Banque de France u l-Banca d'Italia fil-kapaċità tagħhom bħala l-BĊNi li qed jibnu u joperaw l-SSP għall-benefiċċju ta' l-Eurosistema;

— “Pjattaforma Waħda Mqassma (SSP)” tfisser l-infrastruttura ta' pjattaforma teknika waħda pprovduta mill-BĊi li jipprovdu l-SSP;

— “sistema komponent tat-TARGET2' tfisser xi waħda mis-sistemi ta' ħlas gross f'ħin reali (RTGS) tal-BĊi ta' l-Eurosistema li jagħmlu parti mit-TARGET2;

— ‘BĊN parteċipanti’ tfisser il-bank ċentrali nazzjonali (BĊN) ta' Stat Membru li adotta l-euro;

— ‘Eurosistema’ tfisser il-BĊE u l-BĊNi parteċipanti;

— ‘BĊ ta' l-Eurosistema’ tfisser il-BĊE jew BĊN parteċipanti;

— ‘provveditur tas-servizz tan-netwerk’ tfisser il-provveditur ta' konnessjonijiet tan-netwerk ikkompjuterizzati għall-iskopijiet li jintbagħtu ordnijiet ta' ħlas fit-TARGET2;

— ‘parteċipant’ (jew ‘parteċipant dirett’) tfisser entità li għandha ta' l-anqas kont PM wieħed ma' BĊ ta' l-Eurosistema;

— ‘Modulu tal-Ħlasijiet (PM)’ tfisser modulu tal-SSP mandatorju fejn il-ħlasijiet tal-parteċipanti tat-TARGET2 jiġu settled f'kontijiet PM;

— ‘kont PM’ tfisser kont miżmum minn parteċipant tat-TARGET2 fil-PM ma' BĊ li huwa meħtieġ għal dak il-parteċipant tat-TARGET2 biex: — (a) jibgħat ordnijiet ta' ħlas jew jirċievi ħlasijiet permezz tat-TARGET2; u (b) jagħmel settlement ta' dawn il-ħlasijiet ma' dan il-BĊ;

— ‘Stat Membru mhux parteċipanti’ tfisser Stat Membru li m'adottax l-euro;

— ‘BĊ konness’ tfisser BĊN, li ma jkunx BĊN parteċipanti, li huwa konness mat-TARGET2 bis-saħħa ta' ftehim speċifiku;

— ‘Kodiċi għall-Identifikazzjoni ta' Bank (BIC)’ tfisser kodiċi kif iddefinit mill-Istandard ISO Nru. 9362;

— ‘parteċipant indirett’ tfisser istituzzjoni ta' kreditu stabbilita fiż-ŻEE, li kkonkludiet ftehim ma' parteċipant dirett biex tibgħat ordnijiet ta' ħlas u tirċievi ħlasijiet permezz tal-kont PM ta' dan il-parteċipant dirett, u li ġiet rikonoxxuta minn sistema komponent tat-TARGET2 bħala parteċipant indirett;

— ‘detentur ta' BIC indirizzabbli’ tfisser entità li (a) għandha Kodiċi ta' Identifikazzjoni tal-Bank (BIC); u (b) m'hijiex rikonoxxuta bħala parteċipant indirett; u (ċ) hija korrispondent jew klijent ta' parteċipant dirett jew fergħa ta' parteċipant dirett jew indirett, u hija kapaċi tibgħat ordnijiet ta' ħlas lil u tirċievi ħlasijiet minn sistema komponent tat-TARGET2 permezz tal-parteċipant dirett;

— ‘jum tan-negozju’ tfisser kull jum meta t-TARGET2 tkun miftuħa għas-settlement ta' ordnijiet ta' ħlas, kif stabbilit fl-Appendiċi V ta' Anness II;

— ‘kreditu intraday’ tfisser kreditu estiż għal perijodu ta' anqas minn jum wieħed tan-negozju;

— ‘sistema anċillari (AS)’ tfisser sistema amministrata minn entità li tinsab fiż-ŻEE li hija suġġetta għal superviżjoni (supervision and oversight) minn awtorità kompetenti, li fiha ħlasijiet u/jew strumenti finanzjarji huma skambjati u/jew ikklerjati (cleared) filwaqt li l-obbligi monetarji riżultanti jiġu settled fit-TARGET2 skond din il-Linja ta' Gwida u arranġament bilaterali bejn is-sistema anċillari u l-BĊ rilevanti ta' l-Eurosistema;

— ‘perijodu tranżitorju’ tfisser, fir-rigward ta' kull BĊ ta' l-Eurosistema, il-perijodu ta' erba' snin li jibda mill-mument li l-BĊ ta' l-Eurosistema jemigra għall-SSP;

— ‘Kont Domestiku’ tfisser kont miftuħ barra l-PM minn BĊ għal entità li hija eliġibbli biex issir parteċipant indirett;

— ‘Interface tas-Sistema Anċillari (ASI)’ tfisser l-apparat tekniku li jippermetti lil AS juża firxa ta' servizzi speċjali u ddefiniti minn qabel biex jintbagħtu u jiġu settled struzzjonijiet ta' ħlas AS; jista' jintuża wkoll minn BĊN parteċipanti biex jiġu settled tranżazzjonijiet li jinvolvu flus kontanti li jirriżultaw minn depożiti u ġbid ta' flus kontanti;

— ‘Interface tal-Parteċipant (PI)’ tfisser l-apparat tekniku li jippermetti lil parteċipanti diretti jibagħtu u jagħmlu settlement ta' ordnijiet ta' ħlas permezz tas-servizzi offruti fil-PM;

— ‘servizzi ewlenin (core) tat-TARGET2’ tfisser l-ipproċessar ta' ordnijiet ta' ħlas fis-sistemi komponenti tat-TARGET2, is-settlement ta' tranżazzjonijiet relatati mas-sistema anċillari, u karatteristiċi ta' pooling ta' likwidità;

Artikolu 3

Sistemi komponenti tat-TARGET2

1. Kull BĊ ta' l-Eurosistema għandu jopera s-sistema komponent tiegħu tat-TARGET2.

2. Kull sistema komponent tat-TARGET2 għandha tkun sistema indikata bħala tali skond il-leġiżlazzjoni nazzjonali rilevanti li timplimenta d-Direttiva 98/26/KE tal-Parlament Ewropew u tal-Kunsill tad-19 ta' Mejju 1998 dwar il-finalità tas-settlement f'sistemi ta' ħlas u settlement ta' titoli ( 2 ).

3. L-ismijiet tas-sistemi komponenti tat-TARGET2 għandhom jinkludu biss ‘TARGET2’ u l-isem jew l-abbrevjazzjoni tal-BĊ ta' l-Eurosistema rilevanti jew ta' l-Istat Membru ta' dan il-BĊ ta' l-Eurosistema. Is-sistema komponent tat-TARGET2 tal-BĊE għandha tissejjaħ TARGET2-BĊE.

Artikolu 4

Konnessjoni tal-BĊNi ta' Stati Membri mhux parteċipanti

Il-BĊNi ta' Stati Membri mhux parteċipanti jistgħu jikkonnettjaw biss mat-TARGET2 jekk jidħlu fi ftehim mal-BĊi ta' l-Eurosistema. Dan il-ftehim għandu jispeċifika li l-BĊi konnessi ser iħarsu din il-Linja ta' Gwida, bla ħsara għall-ispeċifikazzjonijiet u l-modifikazzjonijiet xierqa miftehma reċiprokament.







TAQSIMA II

KONTROLL

Artikolu 5

Livelli ta' kontroll

1. Bla ħsara għall-Artikolu 8 ta' l-Istatut, l-amministrazzjoni tat-TARGET2 għandha tkun ibbażata fuq skema ta' kontroll bi tliet livelli. Il-ħidmiet assenjati lill-Kunsill Governattiv (Livell 1), il-BĊi ta' l-Eurosistema (Livell 2) u l-BĊi li jipprovdu l-SSP (Livell 3) huma stabbiliti fl-Anness I.

2. Il-Kunsill Governattiv għandu jkun responsabbli għad-direzzjoni, l-amministrazzjoni u l-kontroll tat-TARGET2. Il-ħidmet assenjati lil-Livell 1 jaqgħu taħt il-kompetenza esklużiva tal-Kunsill Governattiv. Il-Kumitat tas-Sistemi ta' Ħlas u Settlement (PSSC) tas-SEBĊ għandu jgħin lill-Kunsill Governattiv bħala korp konsultattiv fil-kwistjonijiet kollha relatati mat-TARGET2.

3. Skond it-tielet paragrafu ta' l-Artikolu 12.1 ta' l-Istatut, il-BĊi ta' l-Eurosistema għandhom ikunu responsabbli għall-ħidmiet assenjati lil-Livell 2, fi ħdan il-qafas ġenerali ddefinit mill-Kunsill Governattiv. Flimkien mar-rwol tiegħu konsultattiv, il-PSSC għandu jwettaq il-ħidmiet assenjati lil-Livell 2. Il-BĊi konnessi għandhom jipparteċipaw mingħajr drittijiet tal-vot ta' dritt fi kwistjonijiet relatati mal-Livell 2. Il-BĊi ta' l-Istati Membri li la huma BĊi ta' l-Eurosistema lanqas BĊi konnessi għandu jkollhom status ta' osservaturi fil-Livell 2 biss.

4. Il-BĊi ta' l-Eurosistema jorganizzaw rwieħhom billi jsiru parti ta' ftehim xierqa. Fi ħdan il-kuntest ta' dawn il-ftehim, it-teħid tad-deċiżjonijiet għandu jkun ibbażat fuq maġġoranza sempliċi, u kull BĊ ta' l-Eurosistema għandu jkollu vot wieħed.

5. Skond it-tielet paragrafu ta' l-Artikolu 12.1 ta' l-Istatut, il-BĊi li jipprovdu l-SSP għandhom ikunu responsabbli għall-ħidmiet assenjati lil-Livell 3, fi ħdan il-qafas ġenerali ddefinit mill-Kunsill Governattiv.

6. Il-BĊi li jipprovdu l-SSP għandhom isiru parti ta' ftehim mal-BĊi ta' l-Eurosistema li jikkuntrollaw is-servizzi li għandhom jiġu pprovduti mill-BĊi li jipprovdu l-SSP lill-BĊi ta' l-Eurosistema. Dan il-ftehim għandu jinkludi wkoll, meta xieraq, il-BĊi konnessi.







TAQSIMA III

TĦADDIM TAT-TARGET2

Artikolu 6

Kundizzjonijiet armonizzati għal parteċipazzjoni fit-TARGET2

1. Kull BĊN li jipparteċipa għandu jadotta arranġamenti li jimplimentaw il-Kundizzjonijiet Armonizzati għal parteċipazzjoni fit-TARGET2 li huma stabbiliti fl-Anness II. Dawn l-arranġamenti għandhom jirregolaw b'mod esklużiv ir-relazzjoni bejn il-BĊN parteċipanti rilevanti u l-parteċipanti tiegħu fir-rigward ta' l-ipproċessar ta' ħlasijiet fil-PM.

2. Il-BĊE għandu jadotta t-termini u l-kundizzjonijiet tat-TARGET2-BĊE billi jimplimenta l-Kundizzjonijiet Armonizzati, ħlief li t-TARGET2-BĊE għandha tipprovdi servizzi lil organizzazzjonijiet ta' kklerjar (clearing) u settlement biss, inklużi entitajiet stabbiliti barra ż-ŻEE, bil-kundizzjoni li jkunu suġġetti għal superviżjoni minn awtorità kompetenti u li l-aċċess tagħhom għat-TARGET2-BĊE ikun approvat mill-Kunsill Governattiv.

3. L-arranġamenti adottati mill-BĊi ta' l-Eurosistema li jimplimentaw il-Kundizzjonijiet Armonizzati għandhom isiru pubbliċi.

4. Il-BĊi ta' l-Eurosistema jistgħu jitolbu derogi mill-Kundizzjonijiet Armonizzati fuq il-bażi ta' restrizzjonijiet tal-liġi nazzjonali. Il-Kunsill Governattiv għandu jikkunsidra dawn it-talbiet każ b'każ u għandu jagħti derogi meta jkun xieraq.

5. Bla ħsara għall-ftehim monetarju rilevanti, il-BĊE jista' jiddetermina kundizzjonijiet xierqa għal parteċipazzjoni fit-TARGET2 ta' entitajiet imsemmija fl-Artikolu 4(2)(e) ta' l-Anness II.

6. Il-BĊi ta' l-Eurosistema m'għandhomx iħallu entità tiddaħħal fis-sistema komponent tat-TARGET2 tagħhom bħala parteċipant indirett jew li tiġi rreġistrata bħala detentur ta' BIC indirizzabbli, jekk din l-entità taġixxi permezz ta' parteċipant dirett li huwa BĊN ta' Stat Membru ta' l-UE imma la jkun BĊ ta' l-Eurosistema u lanqas BĊ konnessi.

Artikolu 7

Kreditu intraday

1. Il-BĊNi parteċipanti jistgħu jagħtu kreditu intraday, bil-kundizzjoni li dan isir skond l-arranġamenti li jimplimentaw ir-regoli dwar l-għoti ta' kreditu intraday stabbiliti fl-Anness III.

2. Il-kriterji dwar l-eliġibbiltà għall-kreditu intraday tal-kontropartijiet tal-BĊE huma ddefiniti fid-Deċiżjoni BĊE/2003/NP2 tat-28 ta' Jannar 2003 li temenda d-Deċiżjoni BĊE/1999/NP3 dwar il-Mekkaniżmu ta' Ħlas tal-Bank Ċentrali Ewropew. Il-kreditu intraday mogħti mill-BĊE għandu jibqa' llimitat għal dak il-jum rispettiv bl-ebda possibbiltà ta' estensjoni għall-kreditu overnight.

Artikolu 8

Sistemi anċillari

1. Il-BĊi ta' l-Eurosistema għandhom jipprovdu servizzi ta' trasferiment ta' fondi fi flus tal-bank ċentrali lil sistemi anċillari fil-PM jew, matul il-perjodu ta' tranżizzjoni u jekk japplika, fir-rigward ta' Kontijiet Domestiċi. Dawn is-servizzi għandhom ikunu rregolati minn arranġamenti bilaterali bejn il-BĊi ta' l-Eurosistema u s-sistemi anċillari rispettivi.

2. Arranġamenti bilaterali ma' sistemi anċillari li jużaw l-ASI għandhom jikkonformaw ma' l-Anness IV. Barra minn dan, il-BĊi ta' l-Eurosistema għandhom jiżguraw li f'dawn l-arranġamenti bilaterali japplikaw mutatis mutandis id-dispożizzjonijiet ta' l-Anness II li ġejjin:

— Artikolu 8(1) (obbligi tekniċi u legali);

— Artikolu 8(2) sa (5) (proċedura ta' applikazzjoni), ħlief li minflok tinħtieġ li tissodisfa l-kriterji ta' aċċess fl-Artikolu 4, is-sistema anċillari tinħtieġ tissodisfa l-kriterji ta' aċċess fid-definizzjoni ta' ‘sistema anċillari’ stabbilita fl-Artikolu 1 ta' l-Anness II;

— l-iskeda operattiva fl-Appendiċi V;

— l-Artikolu 11 (obbligi għal kooperazzjoni u skambju ta' informazzjoni); ħlief il-paragrafu 8;

— l-Artikoli 27 u 28 (kontinwità tan-negozju u proċeduri ta' kontinġenza u obbligi dwar is-sigurtà);

— l-Artikolu 31 (reġim dwar ir-responsabbiltà);

— l-Artikolu 32 (regoli ta' evidenza);

— l-Artikoli 33 u 34 (tul ta' żmien, tmiem u sospensjoni ta' parteċipazzjoni), ħlief l-Artikolu 34(1)(b);

— l-Artikolu 35, fejn rilevanti (egħluq ta' kontijiet PM);

— l-Artikolu 38 (regoli ta' kunfidenzjalità);

— l-Artikolu 39 (obbligi għall-protezzjoni tad-data, il-prevenzjoni tal-ħasil ta' flus u kwistjonijiet relatati);

— l-Artikolu 40 (obbligi għal notifiki);

— l-Artikolu 41 (relazzjoni kuntrattwali mal-provveditur tas-servizz tan-netwerk); u

— l-Artikolu 44 (regoli għal-liġi li tiggverna, ġurisdizzjoni u lok tat-twettiq).

3. Arranġamenti bilaterali ma' sistemi anċillari li jużaw il-PI għandhom jikkonformaw ma':

(a) l-Anness II, bl-eċċezzjoni tat-Titolu V u l-Appendiċijiet VI u VII; u

(b) l-Artikolu 18 ta' l-Anness IV.

Artikolu 9

Metodoloġija ta' l-ispejjeż

1. Il-Kunsill Governattiv għandu jiddetermina r-regoli applikabbli għall-iffinanzjar tal-SSP. Kull eċċess jew defiċit li jirriżulta mit-tħaddim ta' l-SSP għandu jitqassam lill-BĊNi parteċipanti skond l-iskema għas-sottoskrizzjoni tal-kapital tal-BĊE, bis-saħħa ta' Artikolu 29 ta' l-Istatut.

2. Il-Kunsill Governattiv għandu jiddetermina metodoloġija ta' l-ispejjeż u struttura tal-prezzijiet komuni għas-servizzi ewlenija tat-TARGET2.

Artikolu 10

Dispożizzjonijiet dwar is-sigurtà

1. Il-Kunsill Governattiv għandu jispeċifika l-politika tas-sigurtà u l-ħtiġijiet tas-sigurtà u l-kontrolli għall-SSP u, matul il-perijodu tranżitorju, għall-infrastruttura teknika tal-Kont Domestiku.

2. Il-BĊi ta' l-Eurosistema għandhom jikkonformaw, u għandhom jiżguraw li l-SSP jikkonforma, mal-miżuri memmija fil-paragrafu 1.

Artikolu 11

Regoli tal-verifika

Valutazzjonijiet tal-verifika għandhom jitwettqu skond il-prinċipji u l-arranġamenti stabbiliti fil-Politika tal-Verifika tas-SEBĊ tal-Kunsill Governattiv.







TAQSIMA IV

DISPOŻIZZJONIJIET TRANŻITORJI U FINALI

Artikolu 12

Soluzzjoni tat-tilwim u liġi applikabbli

1. Fil-każ ta' tilwima bejn il-BĊi ta' l-Eurosistema fir-rigward ta' din il-Linja ta' Gwida, il-partijiet affettwati għandhom jaraw li jsolvu t-tilwima skond il-Memorandum ta' Ftehim dwar il-Proċedura għas-Soluzzjoni tat-Tilwim ġewwa s-SEBĊ .

2. B'deroga mill-paragrafu 1, jekk tilwima dwar it-tqassim tal-ħidmiet bejn il-Livell 2 u l-Livell 3 ma tistax tiġi solvuta bi ftehim bejn il-partijiet affettwati, il-Kunsill Governattiv għandu jsolvi t-tilwima.

3. Fil-każ ta' tilwima tat-tip imsemmi fil-paragrafu 1, id-drittijiet u l-obbligi rispettivi tal-partijiet għandhom ikunu ddeterminati primarjament bir-regoli u l-proċeduri preskritti f'din il-Linja ta' Gwida. F'tilwim dwar ħlasijiet bejn sistemi komponenti tat-TARGET2, sakemm ma toħloqx kunflitt ma' din il-Linja ta' Gwida għandha tapplika b'mod supplimentari l-liġi ta' l-Istat Membru fejn tinsab is-sede tal-BĊ ta' l-Eurosistema ta' min jitħallas.

Artikolu 13

Emigrazzjoni għall-SSP

1. L-emigrazzjoni mis-sistemi kurrenti tat-TARGET2 għall-SSP għandha tidħol fis-seħħ fid-dati li ġejjin:

(a) fid-19 ta' Novembru 2007 għall-Oesterreichische Nationalbank, id-Deutsche Bundesbank, il-Banque centrale du Luxembourg u l-Banka Slovenije;

(b) fit-18 ta' Frar 2008 għal Nationale Bank van België/Banque Nationale de Belgique, is-Suomen Pankki, il-Banque de France, is-Central Bank and Financial Services Authority of Ireland, id-De Nederlandsche Bank, il-Banco de Portugal u l-Banco de España; u

(ċ) fid-19 ta' Mejju 2008 għall-BĊE, il-Bank of Greece u l-Banca d'Italia.

2. Kull BĊ ta' l-Eurosistema li ma jkunx għadu emigra għall-SSP sad-19 ta' Mejju 2008 b'riżultat ta' ċirkostanzi mhux previsti għandu jemigra sal-15 ta' Settembru 2008.

Artikolu 14

Dħul fis-seħħ u applikazzjoni

1. Din il-Linja ta' Gwida għandha tidħol fis-seħħ fit-30 ta' April 2007, bla ħsara għad-dispożizzjonijiet tranżitorji stabbiliti fl-Artikolu 15.

2. Bla ħsara għall-Artikolu 15, il-Linji ta' Gwida BĊE/2005/16 u BĊE/2006/11 għandhom jiġu rrevokati b'effett mill-15 ta' Settembru 2008.

Artikolu 15

Mixxellanju u dispożizzjonijiet tranżitorji

1. Kontijiet miftuħa barra l-PM minn BĊN parteċipanti għal istituzzjonijiet ta' kreditu u sistemi anċillari għandhom ikunu rregolati bir-regoli ta' dak il-BĊN parteċipanti, bla ħsara għad-dispożizzjonijiet ta' din il-Linja ta' Gwida li għandhom x'jaqsmu ma' Kontijiet Domestiċi u deċiżjonijiet oħra tal-Kunsill Governattiv. Kontijiet miftuħa barra l-PM minn BĊN parteċipanti għal entitajiet minbarra istituzzjonijiet ta' kreditu u sistemi anċillari għandhom ikunu rregolati bir-regoli ta' dak il-BĊN parteċipanti.

2. Il-Linja ta' Gwida BĊE/2005/16 għandha tkompli tapplika għal BĊ ta' l-Eurosistema sakemm is-sistema RTGS nazzjonali tiegħu (fil-każ tal-BĊE il-EPM) temigra għall-SSP u jibda l-perijodu ta' tranżizzjoni tiegħu. Minn dak il-mument 'il quddiem, għal dan il-BĊ ta' l-Eurosistema għandha tapplika din il-Linja ta' Gwida biss, bla ħsara għall-paragrafi 3 u 4, u r-referenzi għal-Linja ta' Gwida BĊE/2005/16 għandhom jiġu interpretati bħala referenzi għal din il-Linja ta' Gwida fir-rigward ta' dak il-BĊ ta' l-Eurosistema.

3. L-iskeda tal-prezzijiet speċifikata fil-Linja ta' Gwida BĊE/2005/16 għandha tapplika għall-BĊi kollha ta' l-Eurosistema sakemm jagħlaq in-negozju fit-18 ta' Mejju 2008, irrispettivament ta' jekk ikunux emigraw għall-SSP sa dik id-data. Mid-19 ta' Mejju 2008, l-iskema tal-prezzijiet speċifikata fl-Appendiċi VI ta' l-Anness II u l-paragrafu 18 ta' l-Anness IV għandha tapplika għall-BĊi kollha ta' l-Eurosistema.

4. Id-drittijiet u l-obbligi tal-Bċi ta' l-Eurosistema fir-rigward ta' ħlasijiet affettwati permezz ta' interlinking, kif iddefinit fil-Linja ta' Gwida BĊE/2005/16, għandhom jibqgħu rregolati bil-Linja ta' Gwida BĊE/2005/16, irrispettivament ta' jekk is-sistema RTGS nazzjonali rilevanti (fil-każ tal-BĊE il-EPM) tkunx emigrat diġà għall-SSP jew le.

5. Irrispettivament ta' jekk il-BĊi rilevanti ta' l-Eurosistema ikunux emigraw għall-SSP jew le, kull diffikultà jew tilwima li tinqala” bejn kull BĊ ta' l-Eurosistema mid-19 ta' Novembru 2007 sad-19 ta' Mejju 2008, għandha tiġi solvuta skond l-Artikolu 12.

6. Matul il-perjodu ta' tranżizzjoni tiegħu, kull BĊ ta' l-Eurosistema jista' jibqa' jagħmel settlement ta' ħlasijiet u tranżazzjonijiet oħra fil-Kontijiet Domestiċi tiegħu, inklużi dawn li ġejjin:

(a) ħlasijiet bejn istituzzjonijiet ta' kreditu;

(b) ħlasijiet bejn istituzzjonijiet ta' kreditu u sistemi anċillari; u

(ċ) ħlasijiet fir-rigward ta' operazzjonijiet fis-suq miftuħ ta' l-Eurosistema.

7. Ma' l-iskadenza tal-perijodu tranżitorju, jieqaf dan li ġej:

(a) ir-reġistrazzjoni minn BĊ ta' l-Eurosistema bħala detentur ta' BIC indirizzabbli, fil-każ ta' l-entitajiet imsemmija fl-Artikolu 4(1)(a) u (b) ta' l-Anness II;

(b) parteċipazzjoni indiretta ma' BĊ ta' l-Eurosistema; u

(ċ) settlement f'Kontijiet Domestiċi tal-ħlasijiet kollha msemmija fil-paragrafu 6(a) sa (ċ).

8. Id-definizzjoni ta' “ħsara ta' sistema RTGS nazzjonali” fl-Artikolu 1(1) tal-Linja ta' Gwida BĊE/2005/16 hija sostitwita b'li ġej:

“— ‘ħsara ta' sistema RTGS nazzjonali’ jew ‘ħsara tat-TARGET’ jew ‘ħsara’ tfisser diffikultajiet tekniċi jew kull diffikulta oħra, difett jew ħsara fl-infrastruttura teknika u/jew fis-sistemi tal-kompjuter ta' kull sistema RTGS nazzjonali, jew fil-mekkaniżmu ta' ħlas tal-BĊE, jew fil-konnessjonijiet ikkompjuterizzati tan-netwerk għall-interlinking jew fil-link bilaterali, jew kull każ ieħor relatat ma' kull sistema RTGS nazzjonali jew mal-mekkaniżmu ta' ħlas tal-BĊE, l-interlinking jew kull link bilaterali, li jagħmlu l-eżekuzzjoni u t-tkomplija ta' l-ipproċessar fl-istess ġurnata ta' l-ordnijiet ta' ħlas ġewwa t-TARGET2 impossibbli; id-definizzjoni għandha tkopri wkoll każijiet meta l-ħsara tiġri fl-istess waqt f'aktar minn sistema RTGS nazzjonali waħda (minħabba, per eżempju, breakdown relatat mal-provveditur tas-servizz tan-netwerk) jew meta, qabel l-emigrazzjoni għat-TARGET2, isseħħ xi ħsara fil-Pjattaforma Mqassma Waħda tat-TARGET2, kif iddefinit fil-Linja ta' Gwida BĊE/2007/2”.

9. Is-subparagrafi (b) u (ċ) ta' l-Artikolu 8(4) tal-Linja ta' Gwida BĊE/2005/16 huma sostitwiti b'li ġej:

“(b) Il-parteċipanti tat-TARGET għandhom jibagħtu l-formola(i) tat-talbiet tagħhom lill-BĊN fejn jinżamm il-kont ta' RTGS li ġie jew li suppost ġie ddebitat jew ikkreditat (il-BĊN home) fi żmien erba' ġimgħat mid-data li fiha tkun seħħet il-ħsara. Kull informazzjoni u evidenza addizzjonali mitluba mill-BĊN home għandha tingħata fi żmien ġimgħatejn minn meta ssir dik it-talba;

(ċ) Il-Kunsill Governattiv tal-BĊE iwettaq il-valutazzjoni tal-klejms kollha riċevuti u jiddeċiedi jekk għandhomx isiru offerti ta' kumpens. Sakemm il-Kunsill Governattiv tal-BĊE jiddeċiedi mod ieħor u jikkomunika dan lill-parteċipanti tat-TARGET, din il-valutazzjoni għandha ssir mhux aktar tard minn erbatax–il ġimgħa wara li tkun seħħet il-ħsara.”

Artikolu 16

Destinatarji, miżuri implimentattivi u rapporti annwali

1. Din il-Linja ta' Gwida tapplika għall-BĊi kollha ta' l-Eurosistema.

2. Il-BĊNi parteċipanti għandhom sal-31 ta' Lulju 2007 jibagħtu lill-BĊE il-miżuri li bihom fi ħsiebhom jaderixxu ma' din il-Linja ta' Gwida.

3. Il-BĊE għandu jħejji rapporti annwali biex jivvalutahom il-Kunsill Governattiv fir-rigward tat-tħaddim globali tat-TARGET2.









ANNESS I

TARGET2 ARRANĠAMENTI TA' KONTROLL







Livell 1 – Kunsill Governattiv Livell 2 – BĊi ta' l-Eurosistema Livell 3 – BĊi li jipprovdu l-SSP 0. Dispożizzjonijiet Ġenerali Il-Livell 1 għandu l-kompetenza finali fir-rigward ta' kwistjonijiet domestiċi u dawk ta' bejn il-fruntieri tat-TARGET2, u huwa responsabbli biex jissalvagwarda l-funzjoni pubblika tat-TARGET2 Il-Livell 2 għandu kompetenza sussidjarja fir-rigward ta' kwistjonijiet imħollija għad-diskrezzjoni tiegħu mil-Livell 1 Il-Livell 3 jieħu deċiżjonijiet dwar it-tħaddim ta' kuljum tal-Pjattaforma Mqassma Waħda/Single Shared Platform (SSP) fuq il-bażi tal-livelli ta' servizz iddefiniti fil-ftehim imsemmi fl-Artikolu 5(6) ta' din il-Linja ta' Gwida 1. Politika ta' l-ispejjeż u tal-prezzijiet — Jiddeċiedi dwar metodoloġija komuni ta' l-ispejjeż — Jiddeċiedi dwar struttura waħda ta' prezzijiet — Jiddeċiedu dwar prezzijiet ta' servizzi u/jew moduli addizzjonali (Ma japplikax) 2. Livell ta' servizz — Jiddeċiedi dwar x'inhuma servizzi ewlenin — Jiddeċiedu dwar servizzi u/jew moduli addizzjonali — Jagħtu input skond il-bżonnijiet tal-Livell 1/Livell 2 3. Amministrazzjoni tar-riskju — Jiddeċiedi dwar il-qafas ġenerali għall-amministrazzjoni tar-riskju u l-aċċettazzzjoni tar-riskji li jifdal — Iwettqu l-amministrazzjoni attwali tar-riskju — Iwettqu analiżi tar-riskju u jkomplu jsegwu l-analiżi — Jipprovdu l-informazzjoni meħtieġa għall-analiżi tar-riskju skond it-talbiet tal-Livell 1/Livell 2 4. Kontroll u finanzjament — Jiddefinixxi regoli għall-proprjetà, it-teħid ta' deċiżjonijiet u l-iffinanzjar ta' l-SSP — Jistabbilixxi u jiżgura l-implimentazzjoni adegwata tal-qafas legali tas-SEBĊ għat-TARGET2 — Iħejju r-regoli dwar il-kontroll u l-iffinanzjar deċiżi fil-Livell 1 — Iħejju l-estimi, japprovawhom u jimplimentawhom — Ikollhom il-proprjetà u/jew il-kuntroll ta' l-applikazzjoni — Jiġbru fondi u remunerazzjoni ta' servizzi — Jagħtu figuri ta' l-ispejjeż lil-Livell 2 għall-għoti tas-servizz 5. Żvilupp — Jiġi kkonsultat mil-Livell 2 dwar il-lok tal-SSP — Japprova l-pjan globali ta' proġett — Jiddeċiedu dwar id-disinn inizjali u l-iżvilupp tal-SSP — Jiddeċiedu dwar jew l-istabbilment mill-bidu jew l-istabbilment fuq il-bażi ta' pjattaforma eżistenti — Jiddeċiedu dwar l-għażla ta' l-operatur tal-SSP — Jistabbilixxu – bi qbil mal-Livell 3 – il-livelli ta' servizz tal-SSP — Jiddeċiedu dwar il-lok tal-SSP wara li jikkonsultaw il-Livell 1 — Jipproponu d-disinn inizjali tal-SSP — Jipproponu jekk ikunx hemm jew l-istabbilment mill-bidu jew l-istabbilment fuq il-bażi ta' pjattaforma eżistenti — Jipproponu l-lok tal-SSP — Jabbozzaw l-ispeċifikazzjonijiet funzjonali ġenerali u ddettaljati (speċifikazzjonijiet funzjonali interni ddettaljati u speċifikazzjonijiet funzjonali ta' l-utent ddettaljati) — Japprovaw il-metodoloġija tal-proċess ta' l-ispeċifikazzjoni u d-deliverables tal-Livell 3 meqjusin xierqa biex jiġi speċifikat u, aktar tard, jiġi ttestjat u aċċettat il-prodott (b'mod partikolari l-ispeċifikazzjonijiet ta' l-utent ġenerali u ddettaljati) — Jistabbilixxu pjan ta' proġett kbir — Jivvalutaw u jaċċettaw d-deliverables — Jistabbilixxu xenarji bi prova — Koordinazzjoni bi prova tal-banek ċentrali u ta' l-utenti, f'kooperazzjoni mill-qrib mal-Livell 3 — Jabbozzaw l-ispeċifikazzjonijiet tekniċi ddettaljati — Jagħtu input (inizjali u dejjiemi) għal ippjanar ta' proġetti kbar u kuntroll — Jagħtu appoġġ tekniku u operattiv għal testijiet/provi (iwettqu testijiet fuq il-SSP, jagħtu input dwar xenarji bi prova relatati mal-SSP, jagħtu appoġġ lill-BĊi ta' l-Eurosistema fl-attivitajiet bi prova tagħhom tal-SSP) 6. Implimentazzjoni w emigrazzjoni — Jiddeċiedi dwar l-istrateġija ta' l-emigrazzjoni — Jippreparaw u jikkoordinaw l-emigrazzjoni għall-SSP, f'kooperazzjoni mill-qrib mal-Livell 3 — Jagħtu input dwar kwistjonijiet ta' emigrazzjoni skond talbiet tal-Livell 2 — Iwettqu xogħol ta' emigrazzjoni relatat mal-SSP; jagħtu appoġġ addizzjonali lill-BĊi li jkunu fil- jew għadhom kemm lestew il-proċess ta' emigrazzjoni 7. Tħaddim — Jamministra sitwazzjonijiet ta' kriżijiet severi — Jamministraw fir-rigward tar-responsabbiltajiet tas-sid tas-sistema — Iżommu kuntatti ma' utenti fuq livell Ewropew (bla ħsara għar-responsabbiltà unika tal-BĊi ta' l-Eurosistema għar-relazzjoni tan-negozju mal-klijenti tagħhom) u jissorveljaw l-attività ta' kuljum ta' l-utent minn perspettiva ta' negozju (ħidma tal-BĊ ta' l-Eurosistema) — Jissorveljaw żviluppi fin-negozju — Iħejju l-estimi, l-iffinanzjar, il-fatturazzjoni (ħidma tal-BĊ ta' l-Eurosistema) u ħidmiet amministrattivi oħra — Jamministraw is-sistema fuq il-bażi tal-ftehim imsemmi fl-Artikolu 5(6) ta' din il-Linja ta' Gwida









ANNESS II

KUNDIZZJONIJIET ARMONIZZATI GĦAL PARTEĊIPAZZJONI FIT-TARGET2

TITOLU I

DISPOŻIZZJONIJIET ĠENERALI

Artikolu 1

Definizzjonijiet

Għall-finijiet ta' dawn il-Kundizzjonijiet Armonizzati (minn issa 'l quddiem il-Kundizzjonijiet”), għandhom japplikaw id-definizzjonijiet li ġejjin:

— “aċċess b'aktar minn destinatarju wieħed” (multi-addressee access) tfisser il-faċilità li permezz tagħha fergħat jew istituzzjonijiet ta' kreditu stabbiliti fiż-ŻEE jistgħu jkollhom aċċess għas-sistema komponent tat-TARGET2 rilevanti billi jibagħtu ordnijiet ta' ħlas u/jew jirċievu ħlasijiet direttament mingħand u lis-sistema komponent tat-TARGET2; din il-faċilità tawtorizza lil dawn l-entitajiet biex jibagħtu l-ordnijiet ta' ħlas tagħhom permezz tal-kont PM tal-parteċipant dirett mingħajr l-involviment ta' dan il-parteċipant;

— “awtorizzazzjoni ta” debitu dirett' (direct debit authorisation) tfisser struzzjoni ġenerali minn pagatur lill-BĊ tiegħu li tintitola u tobbliga lil dak il-BĊ biex jiddebita l-kont tal-pagatur wara struzzjoni ta' debitu dirett minn min jitħallas;

— “banek ċentrali (BĊi)” (central banks (CBs)) tfisser il-BĊi ta' l-Eurosistema u l-BĊi konnessi;

— “BĊ ta' l-Eurosistema” (Eurosystem CB) tfisser il-BĊE jew il-BĊN ta' Stat Membru li adotta l-euro;

— “BĊ konness” (connected CB) tfisser bank ċentrali nazzjonali (BĊN), li ma jkunx BĊ ta' l-Eurosistema, li huwa konness mat-TARGET2 bis-saħħa ta' ftehim separat;

— “BĊi li jipprovdu l-SSP” (SSP-providing CBs) tfisser id-Deutsche Bundesbank, il-Banque de France u l-Banca d'Italia fil-kapaċità tagħhom ta' BĊi li qed jibnu u joperaw l-SSP għall-benefiċċju ta' l-Eurosistema;

— “BĊN ta' l-AL” (AL NCB) tfisser BĊN parteċipanti li huwa parti ta' ftehim AL u li jaġixxi bħala l-kontroparti għall-membri tal-grupp AL li jipparteċipaw fis-sistema komponent tiegħu tat-TARGET2;

— “BĊN li jimmaniġġja” (managing NCB) tfisser il-BĊN ta' l-AL tas-sistema komponent tat-TARGET2 li fiha l-maniġer tal-grupp AL jipparteċipa;

— “detentur ta' BIC indirizzabbli” (addressable BIC holder) tfisser entità li (a) għandha Kodiċi ta' Identifikazzjoni tal-Bank (BIC); u (b) m'hijiex rikonoxxuta bħala parteċipant indirett; u (ċ) hija korrispondent jew klijent ta' parteċipant dirett jew fergħa ta' parteċipant dirett jew indirett, u hija kapaċi tibgħat ordnijiet ta' ħlas lil u tirċievi ħlasijiet minn sistema komponent tat-TARGET2 permezz tal-parteċipant dirett;

— “Direttiva Bankarja” (Banking Directive) tfisser id-Direttiva 2006/48/KE tal-Parlament Ewropew u tal-Kunsill ta' l-14 ta' Ġunju 2006, dwar il-bidu u s-segwiment tan-negozju ta' l-istituzzjonijiet ta' kreditu (recast) ( 3 );

— “Direttiva dwar il-Finalità tas-Settlemen” (Settlement Finality Directive) tfisser id-Direttiva 98/26/KE tal-Parlament Ewropew u tal-Kunsill tad-19 ta' Mejju 1998 dwar il-finalità tas-settlement f'sistemi ta' ħlas u settlement ta' titoli ( 4 );

— “ditta ta' investiment” (investment firm) tfisser ditta ta' investiment fit-tifsira ta' [daħħal id-dispożizzjonijiet tal-liġi nazzjonali li jimplimentaw l-Artikolu 4(1)(1) tad-Direttiva 2004/39/KE tal-Parlament Ewropew u tal-Kunsill tal-21 ta' April 2004 dwar is-swieq fi strumenti finanzjarji li temenda d-Direttivi tal-Kunsill 85/611/KEE u 93/6/KEE u d-Direttiva 2000/12/KE tal-Parlament Ewropew u tal-Kunsill u li tirrevoka d-Direttiva tal-Kunsill 93/22/KEE ( 5 ) ], bl-esklużjoni ta' l-istituzzjonijiet speċifikati f'[daħħal id-dispożizzjonijiet tal-liġi nazzjonali li jimplimentaw l-Artikolu 2(1) tad-Direttiva 2004/39/KE], iżda d-ditta ta' investiment imsemmija hija: — (a) awtorizzata u ssorveljata minn awtorità kompetenti rikonoxxuta, indikata bħala tali skond id-Direttiva 2004/39/KE; u (b) intitolata twettaq l-attivitajiet imsemmijin skond [daħħal id-dispożizzjonijiet tal-liġi nazzjonali li jimplimentaw il-punti 2, 3, 6 u 7 ta' Taqsima A ta' l-Anness I tad-Direttiva 2004/39/KE];

— “entry disposition” tfisser fażi ta' ipproċessar ta' ħlasijiet li matulha t-TARGET2 [daħħal ir-riferenza għall-BĊ/pajjiż] tipprova tagħmel settlement ta' ordni ta' ħlas li tkun ġiet aċċettata bis-saħħa ta' l-Artikolu 14, permezz ta' proċeduri speċifiċi, kif deskritt fl-Artikolu 20;

— “faċilità ta' self marġinali” (marginal lending facility) tfisser standing facility ta' l-Eurosistema li l-kontropartijiet jistgħu jużaw biex jirċievu kreditu overnight minn BĊ ta' l-Eurosistema skond ir-rata ta' self marġinali speċifikata minn qabel;

— “fergħa” (branch) tfisser fergħa fit-tifsira ta' [daħħal id-dispożizzjonijiet tal-liġi nazzjonali li jimplimentaw l-Artikolu 4(3) tad-Direttiva Bankarja];

— “formola għall-ġbir ta' data statika” (static data collection form) tfisser formola żviluppata minn [niżżel l-isem tal-BĊ] għall-iskop li jiġu rreġistrati applikanti għas-servizzi tat-TARGET2 ta' [daħħal ir-referenza għall-BĊ/pajjiż] u li jiġi rreġistrat kull tibdil fir-rigward ta' l-għoti ta' dawn is-servizzi;

— “ftehim AL” (AL agreement) tfisser il-ftehim tal-likwidità aggregata multilaterali li l-membri tal-grupp AL u l-BĊNi rispettivi tagħhom ta' l-AL, għall-iskopijiet tal-modalità AL;

— “grupp” (group) tfisser: — (a) kompożizzjoni ta' istituzzjonijiet ta' kreditu inklużi fl-istqarrijiet finanzjarji kkonsolidati ta' kumpanija parent fejn il-kumpanija parent hija obbligata li tippreżenta stqarrijiet finanzjarji kkonsolidati skond l-Istandard Internazzjonali tal-Kontabilità 27 (IAS 27), adottat skond ir-Regolament tal-Kummissjoni (KE) Nru 2238/2004 ( 6 ) u li jikkonsisti f'jew: (i) kumpanija parent u sussidjarja waħda jew iżjed; jew (ii) żewġ sussidjarji jew aktar ta' kumpanija parent; (b) kompożizzjoni ta' istituzzjonijiet ta' kreditu msemmija fis-subparagrafi a(i) jew (ii), fejn xi kumpanija parent ma tippreżentax stqarrijiet finanzjarji kkonsolidati skond l-IAS 27, imma tkun tista' tissodisfa l-kriterji ddefiniti fl-IAS 27 biex tiġi inkluża fl-istqarrijiet finanzjarji kkonsolidati, bla ħsara għall-verifika tal-BĊ tal-parteċipant dirett jew, fil-każ ta' grupp AL, tal-BĊN li jamministra; jew (ċ) netwerk bilaterali jew multilaterali ta' istituzzjonijiet ta' kreditu li hija: (i) organizzata permezz ta' qafas statutorju li jiddetermina l-affiljazzjoni ta' istituzzjonijiet ta' kreditu f'dik in-netwerk; jew (ii) ikkaratterizzata minn mekkaniżmi ta' kooperazzjoni organizzati minnhom innifishom (li jippromwovu, jinkoraġġixxu u jirrappreżentaw l-interessi tan-negozju tal-membri tagħha) u/jew solidarjetà ekonomika li tmur lil hinn mill-kooperazzjoni ordinarja tas-soltu bejn istituzzjonijiet ta' kreditu, fejn din il-kooperazzjoni u s-solidarjetà hija permessa mil-liġijiet sussidjarji (by-laws) jew l-artikoli ta' inkorporazzjoni ta' l-istituzzjonijiet ta' kreditu, jew stabbilita bis-saħħa ta' ftehim separati; u f'kull każ imsemmi f'(ċ) il-Kunsill Governattiv tal-BĊE ikun approva applikazzjoni biex titqies li qed tikkostitwixxi grupp;

— “grupp AL” (AL group) tfisser grupp kompost minn membri tal-grupp AL li jużaw il-modalità AL;

— “grupp CAI” (CAI group) tfisser grupp magħmul minn parteċipanti tat-TARGET2 li jużaw il-modalità CAI;

— “ħsara teknika tat-TARGET2” (technical malfunction of TARGET2) tfisser kull diffikulta, difett jew ħsara fl-istruttura teknika u/jew fis-sistemi tal-kompjuter użati mit-TARGET2-[daħħal ir-riferenza għall-BĊ/pajjiż], jew kull każ ieħor li jagħmel l-eżekuzzjoni u t-tkomplija ta' l-ipproċessar fl-istess jum tal-ħlasijiet fit-TARGET2 impossibbli – [daħħal ir-riferenza għall-BĊ/pajjiż] jew, matul il-perijodu ta' emigrazzjoni (migration), il-ħlasijiet minn sistemi RTGS nazzjonali li ma jkunux għadhom emigraw għat-TARGET2 u viċi versa;

▼M1

— “istituzzjoni ta' kreditu” tfisser jew: (a) istituzzjoni ta’ kreditu fit-tifsira ta’ [daħħal id-dispożizzjonijiet tal-liġi nazzjonali li timplimenta l-Artikolu 4(1)(a) u, jekk huwa rilevanti, l-Artikolu 2 tad-Direttiva Bankarja] li hija suġġetta għas-superviżjoni minn awtorità kompetenti; jew (b) istituzzjoni ta’ kreditu oħra fit-tifsira tal-Artikolu 101(2) tat-Trattat li hija suġġetta għal skrutinju ta’ standard paragunabbli mas-superviżjoni minn awtorità nazzjonali kompetenti;

▼B

— “jum tan-negozju” (business day) tfisser kull jum meta t-TARGET2 tkun miftuħa għas-settlement ta' ordnijiet ta' ħlas, kif stabbilit fl-Appendiċi V;

— “każ ta' inadempjenza” (event of default) tfisser każ eżistenti jew li ser isseħħ, li meta jiġri jista' jhedded it-twettiq ta' l-obbligi ta' parteċipant skond dawn il-Kundizzjonijiet jew skond kull regola oħra li tapplika għar-relazzjoni bejn dak il-parteċipant u [niżżel l-isem tal-BĊ] jew kull BĊ ieħor, inkluż: — (a) meta l-parteċipant ma jissodisfax aktar il-kriterji ta' aċċess stabbiliti fl-Artikolu 4 jew l-obbligi stabbiliti fl-Artikolu 8(1)(a)(i); (b) il-ftuħ ta' proċeduri ta' insolvenza fir-rigward tal-parteċipant; (ċ) il-preżentazzjoni ta' applikazzjoni fir-rigward tal-proċedimenti msemmija fis-subparagrafu (b); (d) il-ħruġ mill-parteċipant ta' dikjarazzjoni bil-miktub dwar l-inabbiltà tiegħu li jħallas id-djun kollha tiegħu jew parti minnhom jew li jissodisfa l-obbligi tiegħu fir-rigward tal-kreditu intraday; (e) id-dħul tal-parteċipant fi ftehim jew arranġament ġenerali volontarju mal-kredituri tiegħu; (f) meta l-parteċipant huwa, jew jitqies mill-BĊ tiegħu, li huwa insolventi jew li ma jistax iħallas id-djun tiegħu; (ġ) meta l-bilanċ ta' kreditu tal-parteċipant fil-kont PM tiegħu, jew l-assi kollha tal-parteċipant jew parti sostanzjali minnhom huma suġġetti għal ordni ta' iffriżar, sekwestru jew qbid jew kull proċedura oħra bil-għan li tipproteġi l-interess pubbliku jew id-drittijiet tal-kredituri tal-parteċipant; (g) meta l-parteċipazzjoni tal-parteċipant f'sistema komponent oħra tat-TARGET2 u/jew f'sistema anċillari tkun ġiet sospiża jew mitmuma; (h) meta kull rappreżentazzjoni materjali jew stqarrija oħra pre-kuntrattwali magħmula mill-parteċipant, jew li jinftiehem li tkun saret mill-parteċipant skond il-liġi applikabbli hija skorretta jew mhux vera; (ħ) iċ-ċessjoni ta' l-attiv kollu tal-parteċipant jew ta' parti sostanzjali minnu;

— “każ ta' infurzar” (enforcement event) tfisser, fir-rigward ta' membru tal-grupp AL: — i. kull każ ta' inadempjenza msemmi fl-Artikolu 34(1); ii. kull każ ieħor ta' inadempjenza msemmi fl-Artikolu 34(2) li dwaru l-[niżżel l-isem tal-BĊ] jkun iddeċieda, waqt li jkun ikkunsidra s-serjeta' tal-każ ta' inadempjenza jew tal-każ, li [Daħħal jekk japplika: [ir-rahan għandu jkun infurzat skond l-Artikolu 25b] [il-garanzija għandha tkun infurzata skond l-Artikolu 25ċ] u għandu jkun hemm bidu għal set-off tat-talbiet skond l-Artikolu 26; jew iii. kull deċiżjoni biex jissospendi jew itemm l-aċċess għall-kreditu intraday;

— kull każ ta' inadempjenza jew deċiżjoni biex jiġi sospiż jew mitmum l-aċċess għall-kreditu intraday;

— ’Kodiċi għall-Identifikazzjoni ta' Bank (BIC)’ (Bank Identifier Code (BIC)) tfisser kodiċi kif imfisser mill-Istandard ta' l-ISO Nru 9362;

— ’Kont Domestiku’ (Home account) tfisser kont miftuħ barra l-PM minn BĊ għal entità li hija eliġibbli biex issir parteċipant indirett;

— “kont PM” (PM account) tfisser kont miżmum minn parteċipant tat-TARGET2 fil-PM ma' BĊ li huwa meħtieġ għal dak il-parteċipant tat-TARGET2 biex: — (a) jibgħat ordnijiet ta' ħlas jew jirċievi ħlasijiet permezz tat-TARGET2; u (b) jagħmel settlement ta' dawn il-ħlasijiet ma' dan il-BĊ;

— “korp tas-settur pubbliku” (public sector body) tfisser entità fis-’settur pubbliku’, it-terminu ta' l-aħħar kif iddefinit fl-Artikolu 3 tar-Regolament tal-Kunsill (KE) Nru 3603/93 tat-13 ta' Diċembru 1993 li jispeċifika d-definizzjonijiet għall-applikazzjoni tal-projbizzjonijiet imsemmija fl-Artikoli 104 u 104b(1) tat-Trattat ( 7 ) (fil-preżent l-Artikoli 101 u 103(1));

— “kreditu intraday” (intraday credit) tfisser kreditu estiż għal perijodu ta' anqas minn jum wieħed tan-negozju;

— “likwidità disponibbli” (jew ’likwidità’) (available liquidity or (liquidity)) tfisser bilanċ ta' kreditu f'kont PM ta' parteċipant tat-TARGET2 u, jekk japplika, kull linja ta' kreditu intraday mogħtija mill- BĊ rilevanti fir-rigward ta' dak il-kont;

— “maniġer tal-grupp AL” (AL group manager) tfisser membru tal-grupp AL maħtur mill-membri l-oħra tal-grupp AL biex jimmaniġġja l-likwidità disponibbli ġol-grupp AL matul il-jum tan-negozju;

— “maniġer tal-grupp CAI” (CAI group manager) tfisser membru tal-grupp CAI maħtur mill-membri l-oħra tal-grupp CAI biex josserva u jiddistribwixxi l-likwidità disponibbli li jkun hemm fil-grupp CAI matul il-jum tan-negozju;

— “membru tal-grupp AL” (AL group member) tfisser parteċipant tat-TARGET2 li jkun daħal fi ftehim AL;

— “messaġġ ta' komunikazzjoni tal-ICM” (ICM broadcast message) tfisser informazzjoni disponibbli fl-istess ħin lill-parteċipanti kollha tat-TARGET2 jew grupp magħżul minnhom permezz tal-ICM;

— “min jitħallas” (payee) tfisser parteċipant tat-TARGET2 li l-kont PM tiegħu jiġi kkreditat minħabba s-settlement ta' ordni ta' ħlas;

— “modalità AL” (AL mode) tfisser l-aggregazzjoni ta' likwidità disponibbli f'kontijiet PM;

— “modalità CAI” (CAI mode) tfisser l-għoti ta' informazzjoni kkonsolidata dwar il-kont fir-rigward tal-kontijiet PM permezz ta' l-ICM;

— “Modulu tal-Ħlasijiet (PM)” (Payments Module (PM)) tfisser modulu tal-SSP mandatorju fejn il-ħlasijiet tal-parteċipanti tat-TARGET2 jiġu settled fuq kontijiet PM;

— “Modulu ta' Informazzjoni u Kontroll (ICM)” (Information and Control Module (ICM)) tfisser il-modulu tal-SSP li jħalli lill-parteċipanti jiksbu informazzjoni on-line, u li jagħtihom il-possibbilità li jibagħtu ordnijiet ta' trasferiment ta' likwidità, jimmaniġġjaw il-likwidità u li jagħtu bidu għal ordnijiet ta' ħlas ta' riżerva (backup) f'sitwazzjonijiet ta' kontinġenza;

— “Modulu ta' Kontinġenza” (Contingency Module) tfisser il-modulu tal-SSP li permezz tiegħu jsir l-ipproċessar ta' ħlasijiet kritiċi u kritiċi ħafna f'sitwazzjonijiet ta' kontinġenza;

— “opinjoni tal-kapaċità” (capacity opinion) tfisser opinjoni speċifika għall-parteċipant li tinkludi valutazzjoni tal-kapaċità legali tal-parteċipant biex jidħol għal u jwettaq l-obbligi tiegħu skond dawn il-Kundizzjonijiet;

— “ordni ta' ħlas” (payment order) tfisser ordni ta' trasferiment ta' kreditu, ordni ta' trasferiment ta' likwidità jew struzzjoni ta' ddebitar dirett;

— “ordni ta' ħlas mhux imħallsa (settled)” (non-settled payment order) tfisser ordni ta' ħlas li ma tkunx ġiet settled fl-istess jum tax-xogħol li fih tkun ġiet aċċettata;

— “ordni ta' trasferiment ta' kreditu” (credit transfer order) tfisser struzzjoni minn pagatur (payer) biex somma ta' flus issir disponibbli lil min jitħallas (payee) permezz ta' entrata fil-kotba (book entry) f'kont PM;

— “ordni ta' trasferiment ta' likwidità” (liquidity transfer order) tfisser ordni ta' ħlas, li l-għan prinċipali tagħha huwa li tittrasferixxi likwidità bejn kontijiet differenti ta' l-istess parteċipant jew ġo grupp CAI jew AL;

— “pagatur” (payer) tfisser parteċipant tat-TARGET2 li l-kont PM tiegħu jiġi ddebitat minħabba l-s-settlement ta' ordni ta' ħlas;

— “parteċipant” (jew ’parteċipant dirett’) (participant (or direct participant)) tfisser entità li għandha ta' l-anqas kont PM wieħed ma' [niżżel l-isem tal-BĊ];

— “parteċipant indirett” (indirect participant) tfisser istituzzjoni ta' kreditu stabbilita fiż-ŻEE, li kkonkludiet ftehim ma' parteċipant dirett biex tibgħat ordnijiet ta' ħlas u tirċievi ħlasijiet permezz tal-kont PM ta' dan il-parteċipant dirett, u li ġiet rikonoxxuta minn sistema komponent tat-TARGET2 bħala parteċipant indirett;

— “parteċipant li jagħti struzzjonijiet” (instructing participant) tfisser parteċipant tat-TARGET2 li ta bidu għal ordni ta' ħlas;

— “parteċipant tat-TARGET2” (TARGET2 participant) tfisser kull parteċipant f'kull sistema komponent tat-TARGET2;

— “Pjattaforma Waħda Mqassma (SSP)” (Single Shared Platform (SSP)) tfisser l-infrastruttura ta' pjattaforma teknika waħda pprovduta mill-BĊi li jipprovdu l-SSP;

— “proċedimenti ta' insolvenza” (insolvency proceedings) tfisser proċedimenti ta' insolvenza fit-tifsira ta' l-Artikolu 2(j) tad-Direttiva dwar il-Finalità tas-Settlement;

— “provveditur tas-servizz tan-netwerk” (network service provider) tfisser l-impriża maħtura mill-Kunsill Governattiv tal-BĊE biex tipprovdi konnessjonijiet tan-netwerk ikkompjuterizzati għall-iskopijiet li jintbagħtu ordnijiet ta' ħlas fit-TARGET2;

— “rata ta' self marġinali” (marginal lending rate) tfisser ir-rata ta' l-imgħax applikabbli għall-facilità ta' self marġinali;

— “sistema anċillari (AS)” (ancillary system (AS)) tfisser sistema amministrata minn entità li tinsab fiż-Żona Ekonomika Ewropea (ŻEE) li hija suġġetta għal superviżjoni (supervision and oversight) minn awtorità kompetenti, li fiha ħlasijiet u/jew strumenti finanzjarji huma skambjati u/jew ikklerjati (cleared) filwaqt li l-obbligi monetarji riżultanti jitħallsu (settled) fit-TARGET2 skond il-Linja ta' Gwida BĊE/2007/2 u arranġament bilaterali bejn is-sistema anċillari u l-BĊ rilevanti;

— “sistema komponent tat-TARGET2” (TARGET2 component system) tfisser xi waħda mis-sistemi ta' ħlas gross f'ħin reali (RTGS) tal-BĊi li jagħmlu parti mit-TARGET2;

— “sospensjoni” (suspension) tfisser l-iffriżar temporanju tad-drittijiet u l-obbligi ta' xi parteċipant għal perijodu ta' żmien li jiġi ddeterminat minn [niżżel l-isem tal-BĊ];

— “struzzjoni ta' debitu dirett” (direct debit instruction) tfisser struzzjoni minn min jitħallas mibgħuta lill-BĊ tiegħu u li skond din l-istruzzjoni l-BĊ tal-pagatur jiddebita l-kont tal-pagatur bl-ammont speċifikat f'dik l-istruzzjoni, fuq il-bażi ta' awtorizzazzjoni ta' debitu dirett;

— “TARGET2” tfisser dak kollu li jirriżulta mis-sistemi komponenti kollha tat-TARGET2 tal-BĊi;

— “TARGET2 CUG” tfisser sett żgħir (subset) ta' klijenti tal-provveditur tas-servizz tan-netwerk miġburin flimkien għall-iskop ta' l-użu li huma jagħmlu mis-servizzi rilevanti u mill-prodotti tal-provveditur tas-servizz tan-netwerk meta jaċċessaw il-PM;

— “TARGET2-[daħħal ir-referenza għall-BĊ/pajjiż]” (TARGET2-[insert CB/country reference] tfisser sistema komponent tat-TARGET2 [daħħal isem il-BĊ].

Artikolu 2

Appendiċijiet

1. L-Appendiċijiet li ġejjin jagħmlu parti integrali minn dawn il-Kundizzjonijiet:

Appendiċi I: Speċifikazzjonijiet tekniċi għall-ipproċessar ta' ordnijiet ta' ħlas

Appendiċi II: Skema ta' kumpens tat-TARGET2

Appendiċi III: Termini ta' referenza għall-opinjonijiet nazzjonali u tal-kapaċità

Appendiċi IV: Proċeduri għall-kontinwità tan-negozju u ta' kontinġenza

Appendiċi V: Skeda ta' l-operat

Appendiċi VI: Skeda tat-tariffi u fattura

Appendiċi VII: Ftehim ta' likwidità aggregata

2. Fil-każ ta' kull kunflitt jew inkonsistenza bejn il-kontenut ta' kull appendiċi u l-kontenut ta' kull dispożizzjoni oħra f'dawn il-Kundizzjonijiet, dan ta' l-aħħar għandu jiddomina.

Artikolu 3

Deskrizzjoni ġenerali tat-TARGET2-[daħħal ir-referenza għall-BĊ/pajjiż] u TARGET2

1. It-TARGET2 tipprovdi settlement gross f'ħin reali għall-ħlasijiet f'euro, bis-settlement isir bi flus tal-banek ċentrali.

2. L-ordnijiet ta' ħlas li ġejja huma pproċessati fit-TARGET2-[daħħal ir-riferenza għall-BĊ/pajjiż]:

(a) ordnijiet ta' ħlas li jirriżultaw direttament minn jew li jsiru b'konnessjoni ma' l-operazzjonijiet tal-politika monetarja ta' l-Eurosistema;

(b) settlement tal-parti euro ta' l-operazzjonijiet tal-kambju fi flus barranin li jinvolvu lill-Eurosistema;

(ċ) settlement ta' trasferimenti ta' euro li jirriżultaw minn tranżazzjonijiet f'sistemi ta' netting ta' valur kbir bejn il-fruntieri;

(d) settlement ta' trasferimenti ta' euro li jirriżultaw minn tranżazzjonijiet f'sistemi ta' ħlas bl-imnut f'euro ta' importanza sistemika; u

(e) kull ordni ta' ħlas oħra f'euro indirizzata lil parteċipanti tat-TARGET2.

3. It-TARGET2 hija stabbilita u taħdem fuq il-bażi tal-SSP. L-Eurosistema tispeċifika l-konfigurazzjoni teknika u l-karatteristiċi tal-SSP. Is-servizzi tal-SSP huma pprovduti mill-BĊi li jipprovdu l-SSP għall-benefiċċju tal-BĊi ta' l-Eurosistema, bis-saħħa ta' ftehim separati.

4. Il-[niżżel l-isem tal-BĊ] huwa l-provveditur tas-servizzi skond dawn il-Kundizzjonijiet. L-atti u l-ommissjonijiet tal-BĊi li jipprovdu l-SSP għandhom jitqiesu bħala atti jew ommissjonijiet ta' [niżżel l-isem tal-BĊ], li tagħhom għandu jassumi r-responsabbiltà skond l-Artikolu 31 hawn isfel. Il-parteċipazzjoni skond dawn il-Kundizzjonijiet m'għandhiex toħloq relazzjoni kuntrattwali bejn il-parteċipanti u l-BĊi li jipprovdu l-SSP meta dawn ta' l-aħħar jaġixxu f'dik il-kapaċità. L-istruzzjonijiet, il-messaġġi jew l-informazzjoni li parteċipant jirċievi mingħand, jew jibgħat lill-SSP, fir-rigward tas-servizzi pprovduti skond dawn il-Kundizzjonijiet, jitqiesu li huma rċevuti minn, jew mibgħuta lil, [niżżel l-isem tal-BĊ].

5. It-TARGET2 hija mibnija legalment bħala multipliċità ta' sistemi ta' ħlas komposta mis-sistemi komponenti kollha tat-TARGET2, li huma msejħa bħala 'sistemi' skond il-liġijiet nazzjonali li jimplimentaw id-Direttiva dwar il-Finalità tas-Settlement. It-TARGET2-[daħħal riferenza għall-BĊ/pajjiż] hija msejħa bħala 'sistema' skond [daħħal id-dispożizzjoni legali rilevanti li timplimenta d-Direttiva dwar il-Finalità tas-Settlement].

6. Il-parteċipazzjoni fit-TARGET2 tidħol fis-seħħ permezz ta' parteċipazzjoni fis-sistema komponent tat-TARGET2. Dawn il-Kundizzjonijiet jiddeskrivu d-drittijiet u l-obbligi reċiproċi tal-parteċipanti fit-TARGET2-[daħħal ir-riferenza għall-BĊ/pajjiż] u [niżżel l-isem tal-BĊ]. Ir-regoli dwar l-ipproċessar ta' ordnijiet ta' ħlas (Titolu IV) jirriferu għall-ordnijiet ta' ħlas kollha mibgħuta jew għall-ħlasijiet irċevuti minn kull parteċipant tat-TARGET2.

TITOLU II

PARTEĊIPAZZJONI

Artikolu 4

Kriterji ta' Aċċess

1. It-tipi ta' entitajiet li ġejja huma eliġibbli għall-parteċipazzjoni diretta fit-TARGET2 [daħħal ir-riferenza għall-BĊ/pajjiż]:

(a) istituzzjonijiet ta' kreditu stabbiliti fiż-ŻEE, inkluż meta jaħdmu permezz ta' fergħa li tinsab fiż-ŻEE;

(b) istituzzjonijiet ta' kreditu inkorporati barra ż-ŻEE, bil-kundizzjoni li jaħdmu permezz ta' fergħa li tinsab fiż-ŻEE; u

(ċ) BĊNi ta' l-Istati Membri ta' l-UE u l-BĊE.

2. Il-[niżżel l-isem tal-BĊ] jista' fid-diskrezzjoni tiegħu, idaħħal ukoll l-entitajiet li ġejjin bħala parteċipanti diretti:

(a) id-dipartimenti tat-teżor tal-gvernijiet ċentrali jew reġjonali ta' l-Istati Membri attivi fis-swieq tal-flus;

(b) korpi tas-settur pubbliku ta' Stati Membri awtorizzati li jżommu kontijiet għall-klijenti;

(ċ) ditti ta' investiment stabbiliti fiż-ŻEE;

(d) organizzazzjonijiet li jipprovdu servizzi ta' ikklerjar (clearing) jew settlement li ma stabbiliti fiż-ŻEE u li huma suġġetti għal sorveljanza minn awtorità kompetenti; u

(e) istituzzjonijiet ta' kreditu jew kull entità tat-tipi elenkati fis-subparagrafi (a) sa (d), fiż-żewġ każijiet fejn dawn huma nkorporati f'pajjiż li miegħu l-Komunità Ewropea għandha ftehim monetarju li jagħti aċċess, minn kull entità bħal dawk imsemmija, għal sistemi ta' ħlas fil-Komunità Ewropea, bla ħsara għall-kundizzjonijiet stabbiliti fil-ftehim monetarju u sakemm ir-reġim legali rilevanti li japplika fil-pajjiż huwa ekwivalenti għal-leġiżlazzjoni rilevanti tal-Komunità.

3. L-istituzzjonijiet ta' flus elettroniċi, fit-tifsira ta' [daħħal id-dispożizzjonijiet tal-liġi nazzjonali li jimplimentaw l-Artikolu 1(3)(a) tad-Direttiva 2000/46/KE tal-Parlament Ewropew u tal-Kunsill tat-18 ta' Settembru 2000 dwar il-bidu, is-segwiment u s-superviżjoni prudenti tan-negozju ta' l-istituzzjonijiet tal-flus elettroniċi ( 8 )], m'humiex intitolati jipparteċipaw fit-TARGET2-[daħħal ir-riferenza għall-BĊ/pajjiż].

Artikolu 5

Parteċipanti diretti

1. Il-parteċipanti diretti tat-TARGET2-[daħħal ir-riferenza għall-BĊ/pajjiż] għandhom iħarsu l-obbligi stabbiliti fl-Artikoli 8(1) u (2). Għandu jkollhom ta' l-anqas kont PM wieħed ma' [niżżel l-isem tal-BĊ].

2. Il-parteċipanti diretti jistgħu jindikaw detenturi tal-BIC indirizzabbli, irrispettivament mill-post fejn huma inkorporati.

3. Il-parteċipanti diretti jistgħu jindikaw entitajiet bħala parteċipanti indiretti, sakemm jiġu sodisfatti l-kundizzjonijiet stabbiliti fl-Artikolu 6.

4. Jista' jingħata aċċess b'aktar minn destinatarju wieħed permezz tal-fergħat kif ġej:

(a) Istituzzjoni ta' kreditu fi ħdan it-tifsira ta' l-Artikolu 4(1)(a) jew (b), li tkun ġiet aċċettata bħala parteċipant dirett, tista' tagħti aċċess lill-kont PM tagħha lil wieħed jew aktar mill-fergħat tagħha li jinsabu fiż-ŻEE, sabiex tibgħat ordnijiet ta' ħlas u/jew tirċievi ħlasijiet direttament, bil-kundizzjoni li [niżżel l-isem tal-BĊ] jkun dlonk infurmat.

(b) Meta fergħa ta' istituzzjoni ta' kreditu tkun ġiet aċċettata bħala parteċipant dirett, il-fergħat l-oħra ta' l-istess entità legali u/jew l-uffiċċju ewlieni tagħha, fiż-żewġ każijiet bil-kundizzjoni li jinsabu fiż-ŻEE, jistgħu jaċċessaw il-kont PM tal-fergħa, bil-kundizzjoni li tkun infurmat lil [niżżel l-isem tal-BĊ].

Artikolu 6

Parteċipanti indiretti

1. Kull wieħed mill-istituzzjonijiet ta' kreditu stabbiliti fiż-ŻEE jistgħu jidħlu f'kuntratt ma' parteċipant dirett wieħed li huwa jew istituzzjoni ta' kreditu fit-tifsira ta' l-Artikolu 4(1)(a) jew (b), jew BĊ, biex jibagħtu ordnijiet ta' ħlas u/jew jirċievu ħlasijiet, u biex iħallsuhom (settle) permezz tal-kont PM ta' dak il-parteċipant dirett. It-TARGET2-[daħħal ir-riferenza għall-BĊ/pajjiż] għandu jagħraf parteċipanti indiretti billi jirreġistra din il-parteċipazzjoni indiretta fid-direttorju tat-TARGET2, dan ta' l-aħħar kif deskritt fl-Artikolu 9.

2. Meta parteċipant dirett, li huwa istituzzjoni ta' kreditu fit-tifsira ta' l-Artikolu 4(1)(a) jew (b), u parteċipant indirett jappartienu għall-istess grupp, il-parteċipant dirett jista' jawtorizza b'mod espliċitu lill-parteċipant indirett biex juża l-kont PM tal-parteċipant dirett biex jibgħat ordnijiet ta' ħlas u/jew jirċievi ħlasijiet permezz ta' aċċess b'aktar minn destinatarju wieħed relatat ma' grupp.

Artikolu 7

Responsabbiltà tal-parteċipant dirett

1. Biex jiġi evitat kull dubju, ordnijiet ta' ħlas mibgħuta jew ħlasijiet irċevuti minn parteċipanti indiretti bis-saħħa ta' l-Artikolu 6, u minn fergħat skond l-Artikolu 5(4), għandhom jitqiesu li ntbagħtu jew li ġew irċevuti mill-parteċipant dirett innifsu.

2. Il-parteċipant dirett għandu jkun marbut b'dawn l-ordnijiet ta' ħlas, irrispettivament mill-kontenut jew kull nuqqas ta' ħarsien ta' l-arranġamenti kuntrattwali jew ta' xort'oħra, bejn dak il-parteċipant u kull waħda mill-entitajiet imsemmija fil-paragrafu 1.

Artikolu 8

Proċedura ta' applikazzjoni

1. Biex jissieħbu fit-TARGET2-[daħħal ir-referenza għall-BĊ/pajjiż], il-parteċipanti applikanti għandhom:

(a) jissodisfaw l-obbligi tekniċi li ġejjin: (i) jinstallaw, jamministraw, joperaw u jimmonitorjaw u jiżguraw is-sigurtà ta' l-infrastruttura ta' l-IT meħtieġa biex jikkonnettjaw mat-TARGET2-[daħħal ir-riferenza għall-BĊ/pajjiż] u jdaħħlu ordnijiet ta' ħlas fis-sistema. Meta jagħmlu hekk, il-parteċipanti applikanti jistgħu jinvolvu lil terzi partijiet, imma jibqgħu unikament responsabbli. B'mod partikolari, l-applikanti parteċipanti għandhom jidħlu fi ftehim mal-provveditur tas-servizz tan-netwerk biex jiksbu l-konnessjoni u l-permessi meħtieġa, skond l-ispeċifikazzjonijiet tekniċi fl-Appendiċi I, u (ii) ikunu għaddew it-testijiet stipulati minn [niżżel l-isem tal-BĊ]; u

(b) jissodisfaw l-obbligi legali li ġejjin: (i) jagħtu opinjoni ta' kapaċità fil-forma speċifikata fl-Appendiċi III, sakemm l-informazzjoni u r-rappreżentazzjonijiet biex jingħataw f'din l-opinjoni ta' kapaċita ikunu diġà ġew mogħtija minn [niżżel l-isem tal-BĊ] f'kuntest ieħor; u (ii) għall-entries imsemmija fl-Artikolu 4(1)(b), jagħtu opinjoni nazzjonali fil-forma speċifikata fl-Appendiċi III, sakemm l-informazzjoni u r-rappreżentazzjonijiet biex jingħataw f'din l-opinjoni ta' kapaċita ikunu diġa' ġew mogħtija minn [niżżel l-isem tal-BĊ] f'kuntest ieħor.

2. L-applikanti għandhom japplikaw bil-miktub lil [niżżel l-isem tal-BĊ], bħala minimu jehmżu l-informazzjoni/dokumenti li ġejjin:

(a) formoli kompluti ta' ġbir ta' data statika kif ipprovduti minn [niżżel l-isem tal-BĊ],

(b) l-opinjoni ta' kapaċità, jekk mitluba minn [niżżel l-isem tal-BĊ], u

(ċ) l-opinjoni nazzjonali, jekk mitluba minn [niżżel l-isem tal-BĊ].

3. Il-[niżżel l-isem tal-BĊ] jista' jitlob ukoll kull informazzjoni addizzjonali li jqis xierqa biex jiddeċiedi dwar l-applikazzjoni għall-parteċipazzjoni.

4. Il-[niżżel l-isem tal-BĊ] għandu jiċħad l-applikazzjoni għall-parteċipazzjoni jekk:

(a) ma jiġux sodisfatti l-kriterji ta' aċċess imsemmija fl-Artikolu 4;

(b) ma jiġux sodisfatti waħda jew iżjed mill-kriterji ta' parteċipazzjoni msemmija fil-paragrafu 1; u/jew

(ċ) fil-valutazzjoni ta' [niżżel l-isem tal-BĊ], din il-parteċipazzjoni tipperikola l-istabbiltà, is-solvibbiltà u s-sigurtà globali tat-TARGET2-[daħħal ir-riferenza għall-BĊ/pajjiż], jew ta' kull sistema komponent oħra tat-TARGET2, jew tipperikola t-twettiq tal-ħidmiet ta' [niżżel l-isem tal-BĊ] kif deskritt fi [irreferi għal-liġi nazzjonali rilevanti] u l-Istatut tas-Sistema Ewropea tal-Banek Ċentrali u tal-Bank Ċentrali Ewropew.

5. Il-[niżżel l-isem tal-BĊ] għandu jikkomunika lill-applikant, id-deċiżjoni tiegħu dwar l-applikazzjoni għall-parteċipazzjoni fi żmien xahar minn meta l-[niżżel l-isem tal-BĊ] jirċievi l-applikazzjoni għall-parteċipazzjoni. Meta l-[niżżel l-isem tal-BĊ] jitlob aktar informazzjoni bis-saħħa tal-paragrafu 3, id-deċiżjoni għandha tiġi kkomunikata fi żmien xahar minn meta l-[niżżel l-isem tal-BĊ] jirċievi din l-informazzjoni mingħand l-applikant. Kull deċiżjoni ta' ċaħda għandha tinkludi raġunijiet għal dik iċ-ċaħda.

Artikolu 9

Direttorju tat-TARGET2

1. Id-direttorju tat-TARGET2 huwa d-database tal-BICs użati għar-routing ta' ordnijiet ta' ħlas indirizzati lil:

(a) parteċipanti tat-TARGET2 u l-fergħat tagħhom b'aċċess b'aktar minn destinatarju wieħed;

(b) parteċipanti indiretti tat-TARGET2, inklużi dawk b'aċċess b'aktar minn destinatarju wieħed; u

(ċ) detenturi ta' BIC indirizzabbli tat-TARGET2.

Għandu jiġi aġġornat kull ġimgħa.

2. Sakemm ma jintalabx xort'oħra mill-parteċipant, il-BICs għandhom jiġu ppubblikati fid-direttorju tat-TARGET2.

3. Il-parteċipanti jistgħu jqassmu biss id-direttorju tat-TARGET2 lill-fergħat tagħhom u lill-entitajiet b'aċċess b'aktar minn destinatarju wieħed.

4. L-entitajiet speċifikati fil-paragrafu 1(b) u (ċ) għandhom biss jużaw il-BIC tagħhom fir-rigward ta' parteċipant dirett wieħed.

TITOLU III

OBBLIGI TAL-PARTIJIET

Artikolu 10

Obbligi ta' [niżżel l-isem tal-BĊ] u l-parteċipanti

1. Il-[niżżel l-isem tal-BĊ] għandu joffri s-servizzi deskritti fit-Titolu IV. Bla ħsara għal kif stipulat xort'oħra f'dawn il-Kundizzjonijiet jew kif mitlub mil-liġi, il-[niżżel l-isem tal-BĊ] għandu juża l-mezzi kollha raġonevoli skond is-setgħat tiegħu biex iwettaq l-obbligi tiegħu skond dawn il-Kundizzjonijiet, mingħajr ma jiggarantixxi riżultat.

2. Il-parteċipanti għandhom iħallsu lil [niżżel l-isem tal-BĊ] it-tariffi stabbiliti fl-Appendiċi VI.

3. Il-parteċipanti għandhom jiżguraw li huma konnessi mat-TARGET2-[daħħal ir-riferenza għall-BĊ/pajjiż] fil-jiem tax-xogħol, skond l-iskeda ta' l-operat fl-Appendiċi V.

4. Il-parteċipant jirrappreżenta u jiggarantixxi lil [niżżel l-isem tal-BĊ] li t-twettiq ta' l-obbligi tiegħu skond dawn il-Kundizzjonijiet ma jiksrux xi liġi, regolament jew liġi sussidjarja (by-law) li tapplika għalih jew xi ftehim li bih huwa jkun marbut.

Artikolu 11

Kooperazzjoni u skambju ta' informazzjoni

1. Fit-twettiq ta' l-obbligi tagħhom u fl-eżerċizzju tad-drittijiet tagħhom skond dawn il-Kundizzjonijiet, il-[niżżel l-isem tal-BĊ] u l-parteċipanti għandhom jikkooperaw mill-qrib biex jiżguraw l-istabbiltà, is-solvibbiltà u s-sigurtà tat-TARGET2-[daħħal ir-riferenza għall-BĊ/pajjiż]. Għandhom jipprovdu lil xulxin kull informazzjoni jew dokument rilevanti għat-twettiq ta' l-obbligi u d-drittijiet rispettivi tagħhom skond dawn il-Kundizzjonijiet, bla ħsara għall-obbligi tas-segretezza bankarja.

2. Il-[niżżel l-isem tal-BĊ] għandu jistabbilixxi u jżomm system support desk biex jassisti lill-parteċipanti fir-rigward ta' diffikultajiet li jinqalgħu b'konnessjoni ma' l-operazzjonijiet tas-sistema.

3. Informazzjoni aġġornata dwar l-istatus operattiv tal-SSP għandha tkun disponibbli fis-Sistema ta' Informazzjoni tat-TARGET2 (T2IS). It-T2IS tista' tintuża biex tinkiseb informazzjoni dwar kull każ li jaffettwa l-operat normali tat-TARGET2.

4. Il-[niżżel l-isem tal-BĊ] jista' jew jikkomunika messaġġi lill-parteċipanti permezz ta' messaġġ ta' komunikazzjoni ta' l-ICM jew permezz ta' kull mezz ieħor ta' kommunikazzjoni.

5. Il-parteċipanti huma responsabbli għall-aġġornament fil-ħin tal-formoli ta' ġbir ta' data statika eżistenti u biex jibagħtu l-formoli ta' ġbir ta' data statika ġdida lil [niżżel l-isem tal-BĊ]. Il-parteċipanti huma responsabbli biex jivverifikaw il-preċiżjoni ta' l-informazzjoni fir-rigward tagħhom li tiddaħħal fit-TARGET2 [daħħal ir-referenza għall-BĊ/pajjiż] minn [niżżel l-isem tal-BĊ].

6. Il-[niżżel l-isem tal-BĊ] għandu jitqies li huwa awtorizzat jikkomunika lill-BĊi li jipprovdu l-SSP kull informazzjoni dwar il-parteċipanti li l-BĊi li jipprovdu l-SSP jista' jkollhom bżonn fir-rwol tagħhom ta' amministraturi tas-servizz, skond il-kuntratt fis-seħħ mal-provveditur tas-servizz tan-netwerk.

7. Il-parteċipanti għandhom jinfurmaw lil [niżżel l-isem tal-BĊ] dwar kull tibdil fil-kapaċità legali tagħhom u dwar tibdiliet leġiżlattivi rilevanti li jaffettwaw kwistjonijiet koperti bl-opinjoni nazzjonali fir-rigward tagħhom.

8. Il-parteċipanti għandhom jinfurmaw lil [niżżel l-isem tal-BĊ] dwar:

(a) kull parteċipant indirett ġdid, detentur ta' BIC indirizzabbli jew entità b'aċċess b'aktar minn destinatarju wieħed li huma jirreġistraw; u

(b) kull tibdil għall-entitajiet elenkati fil-paragrafu (a).

9. Il-parteċipanti għandhom jinfurmaw minnufih lil [niżżel l-isem tal-BĊ] jekk iseħħ każ ta' inadempjenza fir-rigward tagħhom.

TITOLU IV

AMMINISTRAZZJONI TA' KONTIJIET PM U PPROĊESSAR TA' ORDNIJIET TA' ĦLAS

Artikolu 12

Ftuħ u amministrazzjoni ta' kontijiet PM

1. Il-[niżżel l-isem tal-BĊ] għandu jiftaħ u jopera ta' mill-anqas kont PM wieħed u, jekk applikabbli, subkontijiet, għal kull parteċipant.

2. [Daħħal jekk applikabbli: M'għandu jitħalla l-ebda bilanċ ta' debitu fil-kontijiet PM].

3. [Daħħal jekk applikabbli: Fil-bidu u fit-tmiem tal-jum tan-negozju, għandu jkun hemm bilanċ żero fil-kontijiet PM. Il-parteċipanti għandhom jitqiesu li jkunu taw struzzjonijiet lil [niżżel l-isem tal-BĊ] biex jittrasferixxi kull bilanċ fi tmiem il-jum tan-negozju għall-kont indikat mill-parteċipant].

4. [Daħħal jekk applikabbli: Fil-bidu tal-jum ta' negozju li jmiss, dan il-bilanċ għandu jiġi ttrasferit mill-ġdid għall-kont PM tal-parteċipant].

5. Il-kontijiet PM u s-subkontijiet tagħhom għandhom ikunu bla imgħax, sakemm ma jintużawx biex iżommu r-riżervi minimi. F'dak il-każ, il-kalkulazzjoni u l-ħlas tar-remunerazzjoni tal-holdings tar-riżervi minimi għandhom ikunu ggvernati bir-Regolament tal-Kunsill (KE) Nru. 2531/98 tat-23 ta' Novembru 1998 dwar l-applikazzjoni tar-riżervi minimi mill-Bank Ċentrali Ewropew ( 9 ) u r-Regolament BĊE/2003/9 tat-12 ta' Settembru 2003 dwar l-applikazzjoni tar-riżervi minimi ( 10 ).

6. Minbarra s-settlement ta' ordnijiet ta' ħlas fil-Modulu tal-Ħlasijiet, kont PM jista' jintuża biex jitħallsu (settled) ordnijiet ta' ħlas lil u minn Home Accounts skond ir-regoli stabbiliti minn [niżżel l-isem tal-BĊ].

7. Il-parteċipanti għandhom jużaw l-ICM biex jiksbu informazzjoni dwar il-pożizzjoni tagħhom tal-likwidità. Il-[niżżel l-isem tal-BĊ] għandu jipprovdi rendikont ta' kuljum tal-kontijiet lil kull parteċipant li jkun talab dan is-servizz.

Artikolu 13

Tipi ta' ordnijiet ta' ħlas

Dawn li ġejjin huma kklassifikati bħala ordnijiet ta' ħlas għall-finijiet tat-TARGET2:

(a) ordnijiet ta' trasferiment ta' kreditu;

(b) struzzjonijiet ta' iddebitar dirett eżekwiti skond awtorizzazzjoni ta' iddebitar dirett; u

(ċ) ordnijiet ta' trasferiment ta' likwidità.

Artikolu 14

Aċċettazzjoni u ċaħda ta' ordnijiet ta' ħlas

1. Ordnijiet ta' ħlas mibgħuta minn parteċipanti jitqiesu li ġew aċċettati minn [niżżel l-isem tal-BĊ] jekk:

(a) il-messaġġ ta' ħlas huwa konformi mar-regoli stabbiliti mill-provveditur tas-servizz tan-netwerk;

(b) il-messaġġ ta' ħlas huwa konformi mar-regoli ta' l-ifformattjar u l-kundizzjonijiet tat-TARGET2-[niżżel ir-referenza għall-BĊ/pajjiż], u jgħaddi d-double entry check, deskritta fl-Appendiċi I; u

(ċ) fil-każ li xi pagatur jew min jitħallas ikunu ġew sospiżi, ikun inkiseb il-kunsens espliċitu tal-BĊ tal-parteċipant sospiż.

2. Il-[niżżel l-isem tal-BĊ] għandu jiċħad minnufih kull ordni ta' ħlas li ma tissodisfax il-kundizzjonijiet stabbiliti fil-paragrafu 1. Il-[niżżel l-isem tal-BĊ] għandu jinforma lill-parteċipant b'kull ċaħda ta' xi ordni ta' ħlas, kif speċifikat fl-Appendiċi I.

Artikolu 15

Regoli ta' prijorità

1. Il-parteċipanti li jagħtu struzzjonijiet għandhom jindikaw kull ordni ta' ħlas bħala waħda minn dawn li ġejjin:

(a) ordni ta' ħlas normali (klassi ta' prijorità 2);

(b) ordni ta' ħlas urġenti (klassi ta' prijorità 1); jew

(ċ) ordni ta' ħlas urġenti ħafna (klassi ta' prijorità 0).

Jekk xi ordni ta' ħlas ma tindikax il-prijorità, għandha tiġi ttrattata bħala ordni ta' ħlas normali.

2. Ordnijiet ta' ħlas urġenti ħafna jistgħu jiġu indikati biss minn:

(a) BĊi, u

(b) parteċipanti, fil-każijiet ta' ħlasijiet lis- u mingħand is-CLS International Bank u trasferimenti ta' likwidità favur is-sistemi anċillari.

L-istruzzjonijiet ta' ħlas kollha mibgħuta minn sistema anċillari permezz ta' l-Interface tas-Sistema Anċillari biex jiġu ddebitati jew ikkreditati l-kontijiet PM tal-parteċipanti, għandhom jitqiesu bħala ordnijiet ta' ħlas urġenti ħafna.

3. Fil-każ ta' ordnijiet ta' ħlas urġenti u normali, il-pagatur jista' jibdel il-prijorità permezz ta' l-ICM b'effett immedjat. M'għandux ikun possibbli li tinbidel il-prijorità ta' ħlas urġenti ħafna.

Artikolu 16

Limiti ta' likwidità

1. Parteċipant jista' jillimita l-użu ta' likwidità disponibbli għal ordnijiet ta' ħlas fir-rigward ta' parteċipanti oħra tat-TARGET2, ħlief fir-rigward ta' xi wieħed mill-BĊi, billi jiffissa limiti bilaterali jew multilaterali. Dawn il-limiti jistgħu jiġu ffissati biss fir-rigward ta' ordnijiet ta' ħlas normali.

2. Il-limiti jistgħu jiġu ffissati biss minn jew fir-rigward ta' grupp AL kollu kemm hu. Il-limiti ma jistgħux jiġu ffissati fir-rigward ta' jew xi kont PM wieħed ta' xi membru tal-grupp AL jew minn membri tal-grupp AL fir-rigward ta' xulxin.

3. Meta parteċipant jiffissa limitu bilaterali, huwa jagħti struzzjonijiet lil [niżżel l-isem tal-BĊ] li ordni ta' ħlas aċċettata m'għandhiex tiġi settled, jekk is-somma tiegħu ta' l-ordnijiet ta' ħlas normali dovuti lill-kont PM (outgoing) ta' parteċipant ieħor tat-TARGET2, imnaqqsa bis-somma ta' kull ħlas urġenti u normali dovuti mill-kont PM (incoming) ta' dak il-parteċipant tat-TARGET2, teċċedi dan il-limitu bilaterali.

4. Parteċipant jista' jiffissa limitu multilaterali għal kull relazzjoni li mhix suġġetta għal limitu bilaterali. Limitu multilaterali jista' jiġi ffissat biss jekk il-parteċipant ikun iffissa ta' l-anqas limitu bilaterali wieħed. Jekk xi parteċipant jiffissa limitu multilaterali, huwa jagħti struzzjonijiet lil [niżżel l-isem tal-BĊ] li ordni ta' ħlas aċċettata m'għandhiex tiġi settled, jekk it-total tal-ħlasijiet normali tiegħu dovuti lill-kontijiet PM tal-parteċipanti kollha tat-TARGET2 li għalihom ma jkun ġie iffissat l-ebda limitu bilaterali, imnaqqsa bit-total tal-ħlasijiet urġenti u normali dovuti minn dawk il-kontijiet PM, teċċedi dan il-limitu multilaterali.

5. L-ammont minimu ta' kull limitu għandu jkun ta' EUR 1 miljun. Limitu bilaterali jew multilaterali b'ammont ta' żero għandu jiġi ttrattat daqslikieku m'għandux limitu. Limiti bejn żero u EUR 1 miljun m'humiex possibbli.

6. Il-limiti jistgħu jinbidlu f'ħin reali b'effett immedjat jew b'effett mill-jum tan-negozju li jmiss permezz ta' l-ICM. Jekk xi limitu jinġieb lura għal żero, m'għandux ikun possibbli li jerġa' jinbidel fl-istess jum tan-negozju. L-iffissar ta' limitu ġdid bilaterali jew multilaterali għandu jkun effettiv biss mill-jum ta' negozju li jmiss.

Artikolu 17

Faċilitajiet ta' riżervazzjoni ta' likwidità

1. Il-parteċipanti jistgħu permezz ta' l-ICM jirriżervaw likwidità għal ordnijiet ta' ħlas urġenti u urġenti ħafna.

2. Il-maniġer tal-grupp AL jista' biss jirriżerva likwidità għall-grupp AL fl-intier kollu tiegħu. Il-likwidità m'għandhiex tkun irriżervata għal kontijiet waħdiena ġol-grupp AL.

3. Meta jitlob biex jirriżerva ċertu ammont ta' likwidità għal ordnijiet ta' ħlas urġenti ħafna, parteċipant jagħti struzzjonijiet lil [niżżel l-isem tal-BĊ] biex iħallas (settle) biss ordnijiet ta' ħlas urġenti u normali jekk ikun hemm likwidità disponibbli wara li jitnaqqas l-ammont irriżervat għal ordnijiet ta' ħlas urġenti ħafna.

4. Meta jitlob biex jirriżerva ċertu ammont ta' likwidità għal ordnijiet ta' ħlas urġenti, parteċipant jagħti struzzjonijiet lil [niżżel l-isem tal-BĊ] biex iħallas (settle) biss ordnijiet ta' ħlas normali jekk ikun hemm likwidità disponibbli wara li jitnaqqas l-ammont irriżervat għal ordnijiet ta' ħlas urġenti u urġenti ħafna.

5. Wara li jirċievi t-talba tar-riżervazzjoni l-[niżżel l-isem tal-BĊ] għandu jivverifika jekk l-ammont tal-likwidità fil-kont PM tal-parteċipant huwiex biżżejjed għar-riżervazzjoni. Jekk dan mhux il-każ, għandha tiġi rriżervata biss il-likwidità disponibbli fil-kont PM. Il-bqija tar-riżervazzjoni tal-likwidità mitluba m'għandhiex tiġi rriżervata awtomatikament aktar tard, anke jekk l-ammont tal-likwidità disponibbli fil-kont PM tal-parteċipant jilħaq il-livell tat-talba ta' riżervazzjoni inizjali.

6. Il-livell tar-riżervazzjoni tal-likwidità jista' jinbidel. Il-parteċipanti jistgħu jagħmlu talba permezz tal-ICM biex jirriżervaw ammonti ġodda b'effett immedjat jew b'effett mill-jum tan-negozju li jkun imiss.

Artikolu 18

Ħinijiet ta' settlement iddeterminati minn qabel

1. Parteċipanti li jagħtu struzzjonijiet jistgħu jiddeterminaw minn qabel, f'jum tan-negozju, il-ħin meta għandu jsir is-settlement ta' l-ordnijiet ta' ħlas billi jużaw l-'Earliest Debit Time Indicator' jew il-'Latest Debit Time Indicator'.

2. Meta jintuża l-'Earliest Debit Time Indicator', l-ordni ta' ħlas aċċettata tinħażen u tiddaħħal biss fl-entry disposition fil-ħin indikat.

3. Meta jintuża l-'Latest Debit Time Indicator', l-ordni ta' ħlas aċċettata għandha tiġi rritornata lura bħala non-settled jekk ma tkunx tista' tiġi settled sal-ħin tad-debitu indikat. 15-il minuta qabel il-ħin tad-debitu ddefinit, għandha tintbagħat notifika awtomatika permezz ta' l-ICM lill-parteċipant li jagħti struzzjonijiet. Jew inkella, il-parteċipant li jagħti struzzjonijiet jista' juża wkoll l-'Latest Debit Time Indicator' bħala indikatur ta' twissija biss. F'dawn il-każijiet, l-ordni ta' ħlas rispettiva ma tiġix irritornata lura.

4. Parteċipanti li jagħtu struzzjonijiet jistgħu jibdlu l-'Earliest Debit Time Indicator' u l-'Latest Debit Time Indicator' permezz ta' l-ICM.

5. Aktar dettalji tekniċi jinsabu fl-Appendiċi I.

Artikolu 19

Ordnijiet ta' ħlas mibgħuta minn qabel

1. Ordnijiet ta' ħlas jistgħu jintbagħtu sa ħamest ijiem tan-negozju qabel id-data speċifikata tas-settlement (ordnijiet ta' ħlas maħżuna (warehoused))

2. Ordnijiet ta' ħlas maħżuna għandhom ikunu aċċettati u jiddaħħlu fl-entry disposition fid-data speċifikata mill-parteċipant li jagħti struzzjonijiet fil-bidu tal-fażi operattiva ta' bi nhar, kif imsemmi fl-Appendiċi V. Dawn għandhom jitqiegħdu qabel ordnijiet ta' ħlas ta' l-istess prijorità.

3. L-Artikoli 15(3), 22(2) u 29(1)(a) għandhom japplikaw mutatis mutandis għal ordnijiet ta' ħlas maħżuna.

Artikolu 20

Settlement ta' l-ordnijiet ta' ħlas fl-entry disposition

1. Sakemm il-parteċipanti li jagħtu struzzjonijiet ikunu indikaw il-ħin tas-settlement fil-mod deskritt fl-Artikolu 18, ordnijiet ta' ħlas aċċettati għandhom ikunu settled minnufih jew sa mhux aktar tard mit-tmiem il-jum tan-negozju li fih ikunu ġew aċċettati, bil-kundizzjoni li jkun hemm fondi disponibbli biżżejjed fil-kont PM tal-pagatur, u wara li jitqiesu kull limitu u kull riżervazzjoni ta' likwidità kif imsemmi fl-Artikoli 16 u 17.

2. Fondi jistgħu jiġu pprovduti:

(a) mil-likwidità disponibbli fil-kont PM; jew

(b) mill-ħlasijiet dovuti minn parteċipanti oħra (incoming) tat-TARGET2, bla ħsara għall-proċeduri applikabbli ta' titjib.

3. Għal ordnijiet ta' ħlas urġenti ħafna għandu japplika l-prinċipju FIFO ('l-ewwel ġewwa, l-ewwel barra'). Dan ifisser li ordnijiet ta' ħlas urġenti ħafna għandhom ikunu settled f'ordni kronoloġika. Ordnijiet ta' ħlas urġenti u normali m'għandhomx jiġu settled fil-każ li ordnijiet ta' ħlas urġenti ħafna jkunu qed jitqiegħdu fi kju, jistennew biex jiġu settled.

4. Għal ordnijiet ta' ħlas urġenti għandu japplika wkoll il-prinċipju FIFO. Ordnijiet ta' ħlas normali m'għandhomx jiġu settled jekk ordnijiet ta' ħlas urġenti u urġenti ħafna jkunu qed jitqiegħdu fi kju, jistennew biex jiġu settled.

5. B'eċċezzjoni għall-paragrafi 3 u 4, ordnijiet ta' ħlas bi prijorità aktar baxxa (jew ta' l-istess prijorità imma aċċettati aktar tard) jistgħu jiġu settled qabel ordnijiet ta' ħlas bi prijorità ogħla (jew ta' l-istess prijorità imma aċċettati aktar kmieni), jekk l-ordnijiet ta' ħlas bi prijorità aktar baxxa joħolqu netting ma' ħlasijiet li jkunu għad iridu jiġu rċevuti u jekk jirriżultaw f'bilanċ f'żieda ta' likwidità għall-pagatur.

6. Ordnijiet ta' ħlas normali għandhom ikunu settled skond il-prinċipju 'FIFO by-passing'. Dan ifisser li jistgħu jiġu settled minnufih (indipendentament minn ħlasijiet normali oħra mqiegħda fi kju jistennew biex jiġu settled, aċċettati f'xi ħin qabel) u għalhekk jistgħu jiksru l-prinċipju FIFO, sakemm ikun hemm biżżejjed fondi.

7. Aktar dettalji dwar is-settlement ta' ordnijiet ta' ħlas fl-entry disposition jinsabu fl-Appendiċi I.

Artikolu 21

Settlement u ritorn lura ta' ordnijiet ta' ħlas fi kju

1. Ordnijiet ta' ħlas li mhumiex settled minnufih fl-entry disposition, għandhom jitpoġġew fil-kju skond il-prijorità li jkun tahom il-parteċipant relevanti, kif imsemmi fl-Artikolu 15.

2. Biex jittejjeb is-settlement ta' l-ordnijiet tal-ħlas fil-kju, il-[niżżel l-isem tal-BĊ] jista' juża l-proċeduri ta' titjib deskritti fl-Appendiċi I.

3. Il-pagatur jista' jibdel il-pożizzjoni fil-kju ta' ordnijiet ta' ħlas li jkunu qiegħdin fi kju (jiġifieri jordnahom mill-ġdid) permezz ta' l-ICM. Ordnijiet ta' ħlas jistgħu jitressqu jew lejn il-quddiem jew lejn l-aħħar tal-kju rispettiv b'effett immedjat f'kull ħin matul il-fażi operattiva ta' bi nhar, kif imsemmi fl-Appendiċi V.

4. Ordnijiet ta' trasferiment ta' likwidità mibdija fl-ICM għandhom ikunu rritornati lura minnufih bħala non-settled jekk ma jkunx hemm likwidità biżżejjed. Ordnijiet ta' ħlas oħra għandhom jiġu rritornati bħala non-settled jekk ma jkunux jistgħu jitħallsu sal-ħinijiet massimi stabbiliti (cut-off times) għat-tip ta' messaġġ rilevanti, kif speċifikat fl-Appendiċi V.

Artikolu 22

Dħul ta' ordnijiet ta' ħlas fis-sistema u l-irrevokabbiltà tagħhom

1. Għall-finijiet ta' l-ewwel sentenza ta' l-Artikolu 3(1) tad-Direttiva dwar il-Finalità tas-Settlement u [daħħal id-dispożizzjonijiet tal-liġi nazzjonali li jimplimentaw dan l-Artikolu tad-Direttiva dwar il-Finalità tas-Settlement], l-ordnijiet ta' ħlas jitqiesu li jiddaħħlu fit-TARGET2-[daħħal referenza għall-BĊ/pajjiż] fil-mument li l-kont PM tal-parteċipant rilevanti huwa ddebitat.

2. Ordnijiet ta' ħlas jistgħu jiġu rrevokati sakemm jiddaħħlu fit-TARGET2-[daħħal referenza għall-BĊ/pajjiż] skond il-paragrafu 1. L-ordnijiet ta' ħlas li huma inklużi f'xi algoriżmu, kif imsemmi fl-Appendiċi I, ma jistgħux jiġu rrevokati matul il-perijodu li l-algoriżmu jkun qed jaħdem.

TITOLU V

POOLING TA' LIKWIDITÀ

Artikolu 23

Modalitajiet ta' pooling ta' likwidità

Il-[niżżel l-isem tal-BĊ] għandu joffri modalità ta' informazzjoni ta' kont ikkonsolidat (CAI) (consolidated account information) u modalità ta' likwidità aggregata (AL) (aggregated liquidity mode).

Artikolu 24

Modalità ta' informazzjoni ta' kont ikkonsolidat

1. Dawn li ġejjin jistgħu jużaw il-modalità CAI:

(a) istituzzjoni ta' kreditu u/jew il-fergħat tagħha (kemm jekk dawn l-entitajiet jipparteċipaw fl-istess sistema komponent tat-TARGET2 jew le), iżda l-entitajiet ikkonċernati għandhom ikollhom diversi kontijiet PM identifikati minn BICs differenti; jew

(b) żewġ istituzzjonijiet, jew aktar, ta' kreditu li jappartjenu għall-istes grupp u/jew il-fergħat tagħhom, kull wieħed ikollu kont PM wieħed jew aktar identifikati minn BICs differenti.

2.

(a) Skond il-modalità CAI, kull membru tal-grupp CAI u l-BĊi rispettivi tagħhom jingħataw il-lista ta' kontijiet PM tal-membri tal-grupp u l-informazzjoni addizzjonali li ġejja kkonsolidata fil-livell tal-grupp CAI: (i) linji ta' kreditu intraday (jekk japplikaw); (ii) bilanċi, inklużi bilanċi f'subkontijiet; (iii) fatturat (turnover); (iv) ħlasijiet settled; u (v) ordnijiet ta' ħlas fil-kju, jistennew biex jiġu settled.

(b) Il-maniġer tal-grupp CAI u l-BĊ rispettiv għandu jkollu aċċess għall-informazzjoni dwar kull element indikat hawn fuq fir-rigward ta' kull kont PM tal-grupp CAI.

(ċ) L-informazzjoni msemmija f'dan il-paragrafu hija pprovduta permezz ta' l-ICM.

3. Il-maniġer tal-grupp CAI għandu jkun intitolat jibda trasferimenti ta' likwidità permezz ta' l-ICM bejn il-kontijiet PM, inklużi s-subkontijiet tagħhom, li jiffurmaw parti mill-istess grupp CAI.

4. Grupp CAI jista' jinkludi wkoll kontijiet PM li huma inklużi fi grupp AL. F'dan il-każ, il-kontijiet PM kollha tal-grupp AL għandhom jiffurmaw parti mill-grupp CAI.

5. Meta żewġ kontijiet PM jew aktar jiffurmaw parti minn grupp AL u, fl-istess waqt, minn grupp CAI (li jkopri kontijiet PM addizzjonali), ir-regoli applikabbli għall-grupp AL għandhom jiddominaw fir-rigward tar-relazzjoni ġewwa l-grupp AL.

6. Grupp CAI, li jinkludi l-kontijiet PM ta' grupp AL, jista' jaħtar maniġer tal-grupp CAI li huwa differenti mill-maniġer tal-grupp AL.

7. Il-proċedura biex tinkiseb l-awtorizzazzjoni għall-użu tal-modalità AL, stabbilita fl-Artikolu 25(4) u (5), għandha tapplika mutatis mutandis għall-proċedura biex tinkiseb l-awtorizzazzjoni għall-użu tal-modalità CAI.

Artikolu 25

Modalità ta' likwidità aggregata

1. Dawn li ġejjin jistgħu jużaw il-modalità AL:

(a) istituzzjoni ta' kreditu u/jew il-fergħat tagħha (kemm jekk dawn l-entitajiet jipparteċipaw fl-istess sistema komponent tat-TARGET2 jew le), sakemm l-entitajiet ikkonċernati huma stabbiliti fiż-żona ta' l-euro u għandhom diversi kontijiet PM identifikati minn BICs differenti;

(b) fergħat stabbiliti fiż-żona ta' l-euro (kemm jekk dawn l-entitajiet jipparteċipaw fl-istess sistema komponent tat-TARGET2 jew le) ta' istituzzjoni ta' kreditu stabbilita barra ż-żona ta' l-euro, sakemm dawn il-fergħat għandhom diversi kontijiet PM identifikati minn BICs differenti; jew

(ċ) żewġ istituzzjonijiet, jew aktar, ta' kreditu msemmija fis-subparagrafu (a) u/jew fergħat imsemmija fis-subparagrafu (b) li jappartienu għall-istess grupp.

F'kull każ imsemmi fis-subparagrafi (a) sa (ċ), għandu jkun meħtieġ ukoll li l-entitajiet ikkonċernati jkunu stabbilixxew arranġamenti ta' kreditu intraday mal-BĊN parteċipanti rispettiv.

2. Skond il-modalità AL, għall-finijiet li jiġi vverifikat jekk xi ordni ta' ħlas hijiex koperta biżżejjed, tiġi aggregata l-likwidità disponibbli fil-kontijiet PM tal-membri kollha tal-grupp AL. Minkejja dan li ntqal, ir-relazzjoni bilaterali tal-kont PM bejn il-membru tal-grupp AL u l-BĊN AL tiegħu, għandha tibqa' rregolata mill-arranġamenti tas-sistema komponent tat-TARGET2 rilevanti, salvi t-tibdiliet stabbiliti fil-ftehim AL. Il-kreditu intraday estiż għal kull membru tal-grupp AL fil-kont PM tiegħu, jista' jkun kopert bil-likwidità disponibbli fil-kontijiet PM l-oħra miżmuma minn dan il-membru tal-grupp AL jew, fil-kontijiet PM miżmuma minn kull membru tal-grupp AL ma' l-istess BĊN jew BĊN AL ieħor.

3. Sabiex juża l-modalità AL, parteċipant wieħed jew aktar tat-TARGET2 li jissodisfa l-kriteriji fil-paragrafu 1 għandu jidħol fi ftehim AL ma' [niżżel l-isem tal-BĊ] u, jekk japplika, BĊ(i) oħra tas-sistemi komponent tat-TARGET2 li fihom jipparteċipaw membri oħra tal-grupp AL. Parteċipant tat-TARGET2 jista' jidħol biss fi ftehim AL wieħed fir-rigward ta' kont PM partikolari. Il-ftehim AL għandha tkun konformi mal-mudell rilevanti fl-Appendiċi VII.

4. Kull grupp AL għandu jagħżel maniġer tal-grupp AL. Fil-każ li l-grupp AL jikkonsisti f'parteċipant wieħed biss, dan il-parteċipant għandu jaġixxi bħala l-maniġer tal-grupp AL. Il-maniġer tal-grupp AL għandu jindirizza lill-BĊN li jimmaniġġja talba bil-miktub biex juża l-modalità AL (li tinkludi formoli ta' ġbir ta' data statika kif ipprovduti minn [niżżel l-isem tal-BĊ]), flimkien mal-ftehim AL eżegwit skond il-mudell ipprovdut mill-BĊN li jimmaniġġja. Il-membri tal-grupp AL li jifdal għandhom jindirizzaw it-talbiet bil-miktub tagħhom (li jinkludu formoli ta' ġbir ta' data statika kif ipprovduti minn [niżżel l-isem tal-BĊ]) lill-BĊNi AL rispettivi tagħhom. Il-BĊN li jimmaniġġja jista' jitlob kull informazzjoni jew dokument addizzjonali li jidhirlu xieraq sabiex jiddeċiedi fuq it-talba. Barra minn dan, il-BĊN li jimmaniġġja, fi ftehim mal-BĊNi AL l-oħra, jista' jitlob li tiddaħħal kull dispożizzjoni addizzjonali fil-ftehim AL li jidhirlu xieraq sabiex jiżgura t-twettiq kif suppost u fil-ħin ta' kull obbligu eżistenti u/jew futur tal-membri kollha tal-grupp AL favur kull BĊN AL.

5. Il-BĊN li jimmaniġġja għandu jivverifika jekk l-applikanti jissodisfawx jew le l-obbligi biex jiffurmaw grupp AL u jekk il-ftehim AL ġiex eżegwit jew le kif suppost. Għal dan il-għan, il-BĊN li jimmaniġġja jista' jikkoordina mal-BĊNi AL l-oħra. Id-deċiżjoni tal-BĊN li jimmaniġġja għandha tkun indirizzata, bil-miktub, lill-maniġer tal-grupp AL fi żmien xahar minn meta l-BĊN li jimmaniġġja jirċievi t-talba msemmija fil-paragrafu 4, jew, jekk il-BĊN li jimmaniġġja jitlob informazzjoni addizzjonali, fi żmien xahar minn meta l-BĊN li jimmaniġgja jirċievi din l-informazzjoni. Kull deċiżjoni ta' ċaħda għandha tinkludi r-raġunijiet għaċ-ċaħda.

6. Il-membri tal-grupp AL għandhom ikollhom aċċess għall-modalità CAI awtomatikament.

7. L-aċċess għall-għoti ta' l-informazzjoni u l-miżuri interattivi kollha ta' kuntroll ġewwa l-grupp AL għandu jkun permezz tal-ICM.

Artikolu 25a

Rahan/infurzar

1. It-talbiet preżenti u futuri ta' [niżżel l-isem tal-BĊ] li joħorġu mir-relazzjoni legali bejn membru tal-grupp AL u l-[niżżel l-isem tal-BĊ] u li huma ggarantiti b'[daħħal it-terminu applikabbli: rahan/floating charge] skond l-Artikolu 36(1) u (2) ta' dawn il-Kundizzjonijiet, għandhom jinkludu t-talbiet ta' [niżżel l-isem tal-BĊ] fil-konfront ta' dak il-membru tal-grupp AL li joħorġu mill-ftehim AL li tiegħu t-tnejn ikunu parti.

2. [Daħħal jekk meħtieġ skond il-liġijiet tal-ġurisdizzjoni rilevanti: Bla ħsara għall-ftehim AL, dan ir-rahan m'għandux iżomm lill-parteċipant milli juża l-flus kontanti ddepożitati fil-kont(ijiet) PM tiegħu matul il-jum tan-negozju.]

3. [Daħħal jekk meħtieġ skond il-liġijiet tal-ġurisdizzjoni rilevanti: Klawsola speċjali ta' allokazzjoni: Il-membru tal-grupp AL jalloka l-flus kontanti ddepożitati fil-kont PM tiegħu għat-twettiq ta' l-obbligi kollha tiegħu li jqumu minn [daħħal ir-referenza għall-arranġamenti li jimplimentaw il-Kundizzjonijiet Armonizzati].]

[Jekk japplika u jekk meħtieġ skond il-liġijiet tal-ġurisdizzjoni rilevanti:

Artikolu 25b

Infurzar tar-rahan

Malli jiġri xi każ ta' infurzar, il-[niżżel l-isem tal-BĊ] għandu jkollu dritt mhux restritt jillikwida r-rahan mingħajr notifika minn qabel. [Daħħal jekk jitqies xieraq skond il-liġijiet tal-ġurisdizzjoni rilevanti: skond [daħħal id-dispożizzjonijiet tal-liġi nazzjonali rilevanti li jirregolaw l-infurzar tar-rahan].]

[Jekk japplika u jekk meħtieġ skond il-liġijiet tal-ġurisdizzjoni rilevanti:

Artikolu 25ċ

Infurzar tal-garanzija

Malli jiġri xi każ ta' infurzar, il-[niżżel l-isem tal-BĊ] għandu jkollu d-dritt jillikwida l-garanzija skond l-Artikolu 36.]

Artikolu 26

Tpaċija ta' talbiet skond l-Artikolu 36(4) u (5)

Malli jiġri xi każ ta' infurzar, kull talba ta' [niżżel l-isem tal-BĊ] fil-konfront ta' dak il-membru tal-grupp AL għandha tiġi aċċellerata awtomatikament u minnufih u għandha tkun suġġetta għall-Artikolu 36(4) u (5) ta' dawn il-Kundizzjonijiet.

TITOLU VI

OBBLIGI TA' SIGURTÀ U KWISTJONIJIET TA' KONTINĠENZA

Artikolu 27

Proċeduri ta' kontinwità operattiva u ta' kontinġenza

Fil-każ li jseħħ xi każ estern straordinarju jew kull każ ieħor li jaffettwa l-operat tal-SSP, għandhom japplikaw il-proċeduri ta' kontinwità operattiva u ta' kontinġenza deskritti fl-Appendiċi IV.

Artikolu 28

Obbligi ta' sigurtà

1. Il-parteċipanti għandhom jimplimentaw kuntrolli ta' sigurtà adegwati biex jipproteġu s-sistemi tagħhom minn aċċess u użu mhux awtorizzat. Il-parteċipanti għandhom ikunu responsabbli esklussivament għall-protezzjoni adegwata tal-kunfidenzjalità, l-integrità u d-disponibbiltà tas-sistemi tagħhom.

2. Il-parteċipanti għandhom jinfurmaw lil [niżżel l-isem tal-BĊ] b'kull inċident relatat mas-sigurtà fl-infrastruttura teknika tagħhom, u fejn meħtieġ, b'inċidenti relatati mas-sigurtà li jseħħu fl-infrastruttura teknika ta' terzi partijiet li jagħtuhom servizz. Il-[niżżel l-isem tal-BĊ] jista' jitlob aktar informazzjoni dwar l-inċident u, jekk meħtieġ, jitlob biex il-parteċipant jieħu miżuri xierqa biex jevita milli jerġa' jseħħ xi inċident ta' dak it-tip.

3. Il-[niżżel l-isem tal-BĊ] jista' jimponi obbligi ta' sigurtà addizzjonali fuq il-parteċipanti kollha u/jew fuq parteċipanti li huma kkunsidrati kritiċi minn [niżżel l-isem tal-BĊ].

TITOLU VII

IL-MODULU TA' INFORMAZZJONI U KUNTROLL

Artikolu 29

Użu tal-ICM

1. Il-ICM:

(a) jippermetti li l-parteċipanti jkollhom aċċess għall-informazzjoni fir-rigward tal-kontijiet tagħhom u biex jimmaniġġjaw il-likwidità;

(b) jista' jintuża wkoll biex jinbdew ordnijiet ta' trasferiment ta' likwidità; u

(ċ) jippermetti li l-parteċipanti jagħtu bidu għal ħlasijiet ta' riżerva (back-up) f'somma waħda u ħlasijiet ta' kontinġenza ta' riżerva fil-każ ta' xi ħsara fl-infrastruttura tal-ħlas tal-parteċipant.

2. Aktar dettalji tekniċi fir-rigward tal-ICM jinsabu fl-Appendiċi I.

TITOLU VIII

KUMPENS, REĠIM TA' RESPONSABBILTÀ U EVIDENZA

Artikolu 30

Skema ta' kumpens

Jekk xi ordni ta' ħlas ma tistax tiġi settled fl-istess jum tan-negozju li fih tkun ġiet aċċettata minħabba xi ħsara teknika tat-TARGET2, il-[niżżel l-isem tal-BĊ] għandu joffri li jikkumpensa lill-parteċipanti diretti rispettivi skond il-proċedura speċjali stabbilita fl-Appendiċi II.

Artikolu 31

Reġim ta' responsabbiltà

1. Meta jwettqu l-obbligi tagħhom bis-saħħa ta' dawn il-Kundizzjonijiet, il-[niżżel l-isem tal-BĊ] u l-parteċipanti għandhom jintrabtu b'obbligu ġenerali ta' bonus paterfamilias fil-konfront ta' xulxin.

2. Il-[niżżel l-isem tal-BĊ] għandu jkun responsabbli lejn il-parteċipanti tiegħu f'każijiet ta' frodi (inkluż imma mhux biss aġir doluż) jew negliġenza kbira, għall kull telf li jirriżulta mill-operat tat-TARGET2-[daħħal ir-referenza għall-BĊ/pajjiż]. Fil-każijiet ta' negliġenza ordinarja, ir-responsabbiltà ta' [niżżel l-isem tal-BĊ] għandha tkun illimitata għat-telf dirett tal-parteċipant, jiġifieri l-ammont tat-tranżazzjoni fil-kwistjoni u/jew it-telf ta' l-imgħax fuqu, eskluż kull telf konsegwenti.

3. Il-[niżżel l-isem tal-BĊ] mhuwiex responsabbli għall-ebda telf li jirriżulta minn ħsara operattiva jew ħsara li twassal għal waqfien fl-operat, ta' l-infrastruttura teknika (inkluż imma mhux illimitata għall-infrastruttura tal-kompjuter, il-programmi, id-data, l-applikazzjonijiet jew in-netwerks ta' [niżżel l-isem tal-BĊ]), jekk din il-ħsara operattiva jew il-ħsara li twassal għal waqfien fl-operat tiġri minkejja l-fatt li [niżżel l-isem tal-BĊ] ikun adotta dawk il-miżuri li huma raġonevolment meħtieġa għall-protezzjoni tat-tali infrastruttura kontra ħsara operattiva jew ħsara li twassal għal waqfien fl-operat, u biex jirriżolvi l-konsegwenzi ta' din il-ħsara operattiva jew il-ħsara li twassal għal waqfien fl-operat (dawn għandhom jinkludu imma ma jkunux illimitati għall-bidu u t-tkomplija tal-proċeduri ta' kontinwità operattiva u ta' kontinġenza msemmija fl-Appendiċi IV).

4. Il-[niżżel l-isem tal-BĊ] m'għandux ikun responsabbli:

(a) sakemm it-telf ikun ikkawżat mill-parteċipant; jew

(b) jekk it-telf jirriżulta minn każijiet esterni li l-[niżżel l-isem tal-BĊ] raġonevolment ma jkollux kuntroll fuqhom (forza maġġuri).

5. Minkejja l-[niżżel id-dispożizzjonijiet tal-liġi nazzjonali li jimplimentaw id-Direttiva 97/5/KE tal-Parlament Ewropew u tal-Kunsill tas-27 ta' Jannar 1997 dwar it-trasferimenti ta' kreditu bejn il-fruntieri ( 11 )], il-paragrafi 1 sa 4 għandhom japplikaw sakemm ir-responsabbiltà ta' [niżżel l-isem tal-BĊ] tista' tiġi eskluża.

6. Il-[niżżel l-isem tal-BĊ] u l-parteċipanti għandhom jieħdu l-miżuri kollha raġonevoli u l-passi prattiċi biex inaqqsu kull dannu jew telf imsemmi f'dan l-Artikolu.

7. Fit-twettiq ta' l-obbligi kollha tiegħu jew xi wħud minnhom skond dawn il-Kundizzjonijiet, il-[niżżel l-isem tal-BĊ] jista' jikkummissjona terzi partijiet f'ismu, b'mod partikolari provvedituri tat-telekomunikazzjonijiet jew ta' netwerks oħra jew entitajiet oħra, jekk dan ikun meħtieġ biex jiġu sodisfatti l-obbligi ta' [niżżel l-isem tal-BĊ] jew jekk din tkun prattika standard fis-suq. L-obbligu ta' [niżżel l-isem tal-BĊ] għandu jkun illimitat għall-għażla xierqa u l-kummissjoni ta' dawn it-terzi partijiet, u r-responsabbiltà ta' [niżżel l-isem tal-BĊ] għandha tkun illimitata b'dan il-mod. Għall-finijiet ta' dan il-paragrafu, il-BĊi li jipprovdu l-SSP m'għandhomx jitqiesu bħala terzi partijiet.

Artikolu 32

Evidenza

1. Sakemm ma jiġix ipprovdut xort'oħra f'dawn il-Kundizzjonijiet, il-messaġġi kollha ta' ħlas u dawk relatati ma' l-ipproċessar tal-ħlas fir-rigward tat-TARGET2, bħal konfermi ta' debiti jew krediti, jew messaġġi ta' stqarrija bejn il-[niżżel l-isem tal-BĊ] u l-parteċipanti, għandhom isiru permezz tal-provveditur tas-servizz tan-netwerk.

2. Dokumenti elettroniċi jew miktuba tal-messaġġi miżmuma minn [niżżel l-isem tal-BĊ] jew mill-provveditur tas-servizz tan-netwerk għandhom jiġu aċċettati bħala mezz ta' evidenza tal-ħlasijiet ipproċessati permezz ta' [niżżel l-isem tal-BĊ]. Il-verżjoni maħżuna jew stampata tal-messaġġ oriġinali tal-provveditur tas-servizz tan-netwerk għandha tiġi aċċettata bħala mezz ta' evidenza, tkun xi tkun il-forma oriġinali tiegħu.

3. Jekk konnessjoni ta' xi parteċipant mal-provveditur tas-servizz tan-netwerk, jiġrilha l-ħsara, il-parteċipant għandu juża l-mezzi alternattivi ta' trasmissjoni tal-messaġġi stabbiliti fl-Appendiċi IV. F'dawn il-każijiet, il-verżjoni maħżuna jew stampata tal-messaġġ prodott minn [niżżel l-isem tal-BĊ] għandha, għal finijiet ta' evidenza, titqies daqs li kieku hija verżjoni oriġinali, tkun xi tkun il-forma oriġinali tagħha.

4. Il-[niżżel l-isem tal-BĊ] għandu jżomm dokumenti kompluti ta' ordnijiet ta' ħlas mibgħuta u ta' ħlasijiet irċevuti mill-parteċipanti għal perijodu ta' [daħħal il-perjodu meħtieġ mil-liġi nazzjonali rilevanti] minn meta dawn l-ordnijiet ta' ħlas jintbagħtu u minn meta l-ħlasijiet jiġu rċevuti.

5. Il-kotba u d-dokumenti ta' [niżżel l-isem tal-BĊ] stess (kemm jekk miżmuma fuq il-karta, il-microfilm, il-microfiche, b'reġistrazzjoni elettronika jew manjetika, f'kull forma oħra riproduċibbli b'mod mekkaniku jew mod ieħor) għandhom jiġu aċċettati bħala mezz ta' evidenza ta' kull obbligu fuq il-parteċipanti u ta' kull fatt u każ li fuqhom qed jiddependu l-partijiet.

TITOLU IX

TMIEM TAL-PARTEĊIPAZZJONI U GĦELUQ TAL-KONTIJIET

Artikolu 33

Il-perijodu u tmiem ordinarju tal-parteċipazzjoni

1. Bla ħsara għall-Artikolu 34, il-parteċipazzjoni fit-TARGET2-[daħħal ir-referenza għall-BĊ/pajjiż] hija għal perijodu ta' żmien indefinit.

2. Parteċipant jista' jtemm il-parteċipazzjoni tiegħu fit-TARGET2-[daħħal ir-riferenza għall-BĊ/pajjiż] f'kull ħin billi jagħti notifika ta' 14-il jum ta' negozju, sakemm ma jiftiehemx perijodu ta' notifika iqsar ma' [niżżel l-isem tal-BĊ].

3. Il-[niżżel l-isem tal-BĊ] jista' jtemm il-parteċipazzjoni ta' parteċipant fit-TARGET2-[daħħal ir-referenza għall-BĊ/pajjiż] f'kull ħin billi jagħti notifika ta' tliet xhur, sakemm ma jiftiehemx perijodu ta' notifika differenti ma' dak il-parteċipant.

4. Mat-tmiem tal-parteċipazzjoni, id-dmirijiet tal-kunfidenzjalità stabbiliti fl-Artikolu 38 jibqgħu fis-seħħ għal perijodu ta' ħames snin li jibda jgħaddi mid-data tat-tmiem il-parteċipazzjoni.

5. Mat-tmiem tal-parteċipazzjoni, il-kontijiet PM tal-parteċipant rispettiv għandhom jingħalqu skond l-Artikolu 35.

Artikolu 34

Sospensjoni u tmiem straordinarju tal-parteċipazzjoni

1. Il-parteċipazzjoni ta' parteċipant fit-TARGET2-[daħħal ir-riferenza għall-BĊ/pajjiż] għandha tintemm minnufih mingħajr notifika minn qabel jew tiġi sospiża jekk iseħħ xi wieħed mill-każijiet li ġejjin:

(a) il-bidu ta' proċedimenti ta' insolvenza; u/jew

(b) il-parteċipant ma jissodisfax aktar il-kriterji ta' aċċess stabbiliti fl-Artikolu 4.

2. Il-[niżżel l-isem tal-BĊ] jista' jtemm mingħajr notifika minn qabel jew jissospendi l-parteċipazzjoni tal-parteċipant fit-TARGET2-[daħħal ir-riferenza għall-BĊ/pajjiż] jekk:

(a) iseħħ każ wieħed jew aktar ta' inadempjenza (ħlief għal dawk imsemmija fil-paragrafu 1);

(b) il-parteċipant jikser b'mod sinifikanti dawn il-Kundizzjonijiet;

(ċ) il-parteċipant jonqos milli jwettaq xi obbligu sinifikanti fil-konfront ta' [niżżel l-isem tal-BĊ];

(d) il-parteċipant huwa eskluż minn, jew inkella jieqaf milli jkun membru ta', xi TARGET2 CUG; u/jew

(e) jekk iseħħ xi każ ieħor relatat mal-parteċipant li fil-valutazzjoni ta' [niżżel l-isem tal-BĊ], jhedded l-istabbiltà, is-solvibbiltà u s-sigurtà globali tat-TARGET2-[daħħal ir-riferenza għall-BĊ/pajjiż] jew ta' xi sistema komponent oħra tat-TARGET2, jew jagħmel ħsara lit-twettiq tal-ħidmiet ta' [niżżel l-isem tal-BĊ] kif deskritti fi [irreferi għal-liġi nazzjonali rilevanti] u l-Istatut tas-Sistema Ewropea tal-Banek Ċentrali u tal-Bank Ċentrali Ewropew.

3. Waqt li juża d-diskrezzjoni tiegħu bis-saħħa tal-paragrafu 2, il-[niżżel l-isem tal-BĊ] għandu jqis, inter alia, is-serjetà tal-każ ta' inadempjenza jew tal-każijiet imsemmija fis-subparagrafi (a) sa (ċ).

4.

(a) Fil-każ li l-[niżżel l-isem tal-BĊ] jissosspendi jew itemm il-parteċipazzjoni ta' xi parteċipant tat-TARGET2-[daħħal ir-referenza għall-BĊ/pajjiż] skond il-paragrafu 1 jew 2, il-[niżżel l-isem tal-BĊ] għandu jinforma immedjatament lil dak il-parteċipant, lill-BĊi u lill-parteċipanti l-oħra, b'dik is-sospensjoni jew it-tmiem tal-parteċipazzjoni permezz ta' messaġġ ta' komunikazzjoni tal-ICM.

(b) Fil-każ li l-[niżżel l-isem tal-BĊ] jiġi infurmat minn BĊ ieħor b'sospensjoni jew tmiem ta' parteċipazzjoni ta' parteċipant f'sistema komponent oħra tat-TARGET2, il-[niżżel l-isem tal-BĊ] għandu jinforma minnufih lill-parteċipanti tiegħu b'dik is-sospensjoni jew it-tmiem tal-parteċipazzjoni permezz ta' messaġġ ta' komunikazzjoni ta' l-ICM.

(ċ) Hekk kif il-parteċipanti jirċievu din il-messaġġ ta' komunikazzjoni ta' l-ICM, il-parteċipanti għandhom jitqiesu li ġew infurmati bit-tmiem/sospensjoni tal-parteċipazzjoni ta' xi parteċipant fit-TARGET2-[daħħal ir-referenza għall-BĊ/pajjiż] jew f'sistema komponent oħra tat-TARGET2. Il-parteċipanti għandhom jassorbu kull telf li jirriżulta mis-sottomissjoni ta' xi ordni ta' ħlas lil parteċipanti li l-parteċipazzjoni tagħhom tkun ġiet sospiża jew mitmuma, jekk din l-ordni ta' ħlas tkun intbagħtet fit-TARGET2-[niżżel ir-referenza għall-BĊ/pajjiż] wara li jirċievu l-messaġġ ta' komunikazzjoni ta' l-ICM.

5. Mat-tmiem tal-parteċipazzjoni ta' xi parteċipant, it-TARGET2-[daħħal ir-riferenza għall-BĊ/pajjiż] m'għandhiex taċċetta ordnijiet ta' ħlas ġodda minn dan il-parteċipant. Għandhom jiġu rritornati lura ordnijiet ta' ħlas fil-kju jistennew biex jiġu settled, ordnijiet ta' ħlas maħżuna jew ordnijiet ta' ħlas ġodda favur dan il-parteċipant.

6. Jekk xi parteċipant jiġi sospiż mit-TARGET2-[daħħal ir-riferenza għall-BĊ/pajjiż], il-ħlasijiet kollha dovuti lilu (incoming) u l-ordnijiet ta' ħlas dovuti lil ħaddieħor (outgoing) għandhom jinħażnu u jiddaħħlu fl-entry disposition biss wara li jkunu ġew aċċettati b'mod espliċitu mill-BĊ tal-parteċipant sospiż.

Artikolu 35

Għeluq tal-kontijiet PM

1. Il-parteċipanti jistgħu jagħlqu l-kontijiet PM tagħhom f'kull ħin bil-kundizzjoni li jagħtu notifika ta' 14-il jum ta' negozju lil [niżżel l-isem tal-BĊ].

2. Kif ikun hemm tmiem ta' parteċipazzjoni jew bis-saħħa ta' l-Artikolu 33 jew 34, il-[niżżel l-isem tal-BĊ] għandu jagħlaq il-kontijiet PM tal-parteċipant rispettiv, wara li jkun:

(a) settled jew irritorna lura kull ordni ta' ħlas fil-kju; u

(b) għamel użu mid-drittijiet tiegħu tar-rahan u t-tpaċija skond l-Artikolu 36.

TITOLU X

DISPOŻIZZJONIJIET FINALI

Artikolu 36

Id-drittijiet tar-rahan u t-tpaċija ta' [niżżel l-isem tal-BĊ]

1. [Daħħal jekk japplika: Il-[niżżel l-isem tal-BĊ] għandu jkollu rahan fuq il-bilanċi ta' kreditu eżistenti u futuri tal-parteċipant fuq il-kontijiet PM tiegħu, b'hekk jiġu ggarantiti t-talbiet kollha kurrenti u futuri li joħorġu mir-relazzjoni legali bejn il-partijiet.]

1a. [Daħħal jekk japplika: It-talbiet kurrenti u futuri ta' parteċipant fil-konfront ta' [niżżel l-isem tal-BĊ] li joħorġu minn bilanċ ta' kreditu fil-kont PM għandhom ikunu ttrasferiti lil [niżżel l-isem tal-BĊ] bħala garanzija (jiġifieri bħala trasferiment fiduċjarju) għal kull talba kurrenti u futura ta' [niżżel l-isem tal-BĊ] fil-konfront tal-parteċipant li toħroġ minn [daħħal ir-referenza għall-arranġament li jimplimenta dawn il-Kundizzjonijiet]. Din il-garanzija għandha tkun stabbilita sempliċiment mill-fatt li l-fondi jkunu ġew ikkreditati lill-kont PM tal-parteċipant.]

1b. [Daħħal jekk japplika: Il-[niżżel l-isem tal-BĊ] għandu jkollu floating charge fuq il-bilanċi ta' kreditu eżistenti u futuri tal-parteċipant fil-kontijiet PM tagħhom, b'hekk jiġu ggarantiti t-talbiet kollha kurrenti u futuri li joħorġu mir-relazzjoni legali bejn il-partijiet.]

2. [Daħħal jekk japplika: Il-[niżżel l-isem tal-BĊ] għandu jkollu d-dritt imsemmi fil-paragrafu 1 anke jekk it-talbiet tiegħu huma biss kontinġenti jew għadhom mhumiex dovuti.]

3. [Daħħal jekk japplika: Il-parteċipant, filwaqt li jaġixxi fil-kapaċità tiegħu bħala detentur tal-kont PM, qiegħed hawnhekk jirrikonoxxi l-ħolqien ta' rahan favur [niżżel l-isem tal-BĊ], li miegħu jkun infetaħ dak il-kont; dan ir-rikonoxximent għandu jikkostitwixxi l-għoti ta' attiv mirhun lil [niżżel l-isem tal-BĊ] imsemmi skond il-liġi [daħħal l-aġġettiv nazzjonali relevanti]. Kull ammont imħallas fil-kont PM li l-bilanċ tiegħu huwa mirhun, għandu, sempliċiment minħabba l-fatt li l-